sagorsarker/bangla-wikipedia huggingface dataset:
আলবঁ লাফোঁ

আলবঁ মার্ক লাফোঁ (, ; জন্ম: ২৩ জানুয়ারি ১৯৯৯; আলবঁ লাফোঁ নামে সুপরিচিত) হলেন একজন ফরাসি পেশাদার ফুটবল খেলোয়াড়। তিনি বর্তমানে ফরাসি ক্লাব নাঁতের হয়ে একজন গোলরক্ষক হিসেবে খেলেন।
২০০৮–০৯ মৌসুমে, ফরাসি ফুটবল ক্লাব লাতোয়াস যুব পর্যায়ের হয়ে খেলার মাধ্যমে লাফোঁ ফুটবল জগতে প্রবেশ করেছেন এবং পরবর্তীকালে তুলুজের যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০১৫–১৬ মৌসুমে, ফরাসি ক্লাব তুলুজের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন, যেখানে তিনি ৩ মৌসুম অতিবাহিত করেছেন; তুলুজের হয়ে তিনি ৯৮ ম্যাচে অংশগ্রহণ করেছেন। মাঝে তিনি এক মৌসুমের জন্য তুলুজ ২-এর হয়ে খেলছেন। অতঃপর ২০১৮–১৯ মৌসুমে তিনি প্রায় ৮.৫ মিলিয়ন ইউরোর বিনিময়ে ফিওরেন্তিনায় যোগদান করেছেন। তিনি এক মৌসুমের জন্য নাঁতের হয়ে ধারে খেলার পর ২০২১–২২ মৌসুমে প্রায় ৭.৫ মিলিয়ন ইউরোর বিনিময়ে ফিওরেন্তিনা হতে নাঁতেতে যোগদান করেছেন।
২০১৫ সালে, লাফোঁ ফ্রান্স অনূর্ধ্ব-১৬ দলের হয়ে ফ্রান্সের বয়সভিত্তিক পর্যায়ে অভিষেক করেছিলেন।
আলবঁ মার্ক লাফোঁ ১৯৯৯ সালের ২৩শে জানুয়ারি তারিখে বুর্কিনা ফাসোর ওয়াগাদুগুতে জন্মগ্রহণ করেছেন এবং সেখানেই তার শৈশব অতিবাহিত করেছেন। তার বাবা ফরাসি বংশোদ্ভূত এবং মাতা বুর্কিনাবি বংশোদ্ভূত।
লাফোঁ ফ্রান্স অনূর্ধ্ব-১৬, ফ্রান্স অনূর্ধ্ব-১৭, ফ্রান্স অনূর্ধ্ব-১৮, ফ্রান্স অনূর্ধ্ব-১৯, ফ্রান্স অনূর্ধ্ব-২০ এবং ফ্রান্স অনূর্ধ্ব-২১ দলের হয়ে খেলার মাধ্যমে ফ্রান্সের প্রতিনিধিত্ব করেছেন। ফ্রান্স অনূর্ধ্ব-২০ দলের হয়ে ২০১৭ ফিফা অনূর্ধ্ব-২০ বিশ্বকাপে অংশগ্রহণ করেছেন, তবে ১৬ দলের পর্বে তার দল ইতালি অনূর্ধ্ব-১৭ দলের কাছে ২–১ গোলের ব্যবধানে পরাজিত হয়েছিল; উক্ত প্রতিযোগিতায় তিনি মাত্র ১ ম্যাচে অংশগ্রহণ করেছিলেন। ২০১৯ সালে তিনি ২০১৯ ফিফা অনূর্ধ্ব-২০ বিশ্বকাপে অংশগ্রহণ করেছেন, তবে ইতালি অনূর্ধ্ব-১৭ দলের বিরুদ্ধে ১৬ দলের পর্বের ম্যাচে ৩–২ গোলের ব্যবধানে পরাজিত হয়েছিল; উক্ত প্রতিযোগিতায় তিনি ৩ ম্যাচে অংশগ্রহণ করেছিলেন। তিনি ২০২১ উয়েফা ইউরোপীয় অনূর্ধ্ব-২১ চ্যাম্পিয়নশিপের জন্য ২০২১ সালের মার্চ মাসে প্রকাশিত ২৩ সদস্যের ফ্রান্স অনূর্ধ্ব-২১ দলে স্থান পেয়েছিলেন।
রিতা মাহাতো

রিতা মাহাতো হলেন একজন নেপালি নারী-অধিকার কর্মী। তিনি নারী পুনর্বাসন কেন্দ্রের (ডাব্লিউএআরসি) পক্ষে কাজ করেন এবং ২০১৪ সালে পার অ্যাঙ্গার পুরস্কার পেয়েছিলেন।
রিতা মাহাতো মাত্র ১৪ বছর বয়সে জোরপূর্বক বিয়ে করতে বাধ্য হয়েছিলেন। বিয়ের এক বছর পরেই তার প্রথম সন্তানের জন্ম হয়েছিল এবং তার স্বামীর কাছ থেকে পারিবারিক সহিংসতার স্বীকার হয়েছিলেন।
রিতা মাহাতো সিরাহা জেলার নারী পুনর্বাসন কেন্দ্রের (ডাব্লিউওএআরসি বা ওরেক) পক্ষে কাজ করেন। দলটি যৌন সহিংসতায় বেঁচে যাওয়া নারীদের সহায়তা করে থাকে। ২০০৭ সালের জুনে ধর্ষণ থেকে বেঁচে যাওয়া দু'জনকে সমর্থন করার কারণে স্থানীয় সম্প্রদায়ের কিছু লোক তাকে গুরুতর হুমকি দিয়েছিল। তিনি যে অফিসে কাজ করতেন সেখানে তাকে আক্রমণও করা হয়েছিল। এই ঘটনার পরে আন্তর্জাতিক মানবাধিকার ফেডারেশন, বিশ্ব নির্যাতন বিরোধী সংস্থা এবং অ্যামনেস্টি ইন্টারন্যাশনাল তাকে সহযোগিতা ও সমর্থন করেছিল।
যৌন সহিংসতার বিরুদ্ধে সক্রিয়তার জন্য তিনি ২০১৪ সালে পার অ্যাঙ্গার পুরস্কার পেয়েছিলেন।
জসলিন বেল বার্নেল

জসলিন বেল বার্নেল (; জন্ম ১৫ই জুলাই ১৯৪৩) একজন ব্রিটিশ নভোপদার্থবিজ্ঞানী। তিনি উত্তর আয়ারল্যান্ডে জন্মগ্রহণ করেন এবং ছোটবেলায় আর্মা (Armagh) মানমন্দির পরিদর্শনের সময়ে জ্যোতির্বিজ্ঞানের প্রতি আগ্রহী হয়ে ওঠেন। ১৯৬৫ সালে তিনি গ্লাসগো বিশ্ববিদ্যালয় থেকে পদার্থবিজ্ঞানে স্নাতক উপাধি লাভ করেন। এরপর তিনি অ্যান্টনি হিউইশের তত্ত্বাবধানে ক্যামব্রিজ বিশ্ববিদ্যালয়ে ডক্টরেট স্তরে অধ্যয়ন করতে গমন করেন। সেখানেই ১৯৬৭ সালে একজন স্নাতকোত্তর শিক্ষার্থী হিসেবে তিনি প্রথম বেতার পালসার নক্ষত্রটি আবিষ্কার করেন। তাঁকে বিংশ শতাব্দীর সবচেয়ে তাৎপর্যপূর্ণ বৈজ্ঞানিক অর্জনগুলির একটির জন্য কৃতিত্ব প্রদান করা হয়েছে। যদিও তিনি ১৯৬৮ সালে বিজ্ঞান গবেষণা সাময়িকী "নেচার"-এ পালসার আবিষ্কার ঘোষণাকারী গবেষণাপত্রটির ৫ জন রচয়িতার মধ্যে দ্বিতীয় জন ছিলেন, তা সত্ত্বেও ১৯৭৪ সালে বার্নেলকে বাদ দিয়ে কেবলমাত্র তাঁর অভিসন্দর্ভ তত্ত্বাবধায়ক অ্যান্থনি হিউইশ ও আরেকজন জ্যোতির্বিজ্ঞানী মার্টিন রাইলকে নোবেল পুরস্কার প্রদান করা হয়। গবেষণাপত্রটির শিরোনাম ছিল "অবজার্ভেশন অভ আ র‍্যাপিডলি পালসেটিং রেডিও সোর্স" (Observation of a Rapidly Pulsating Radio Source, "একটি দ্রুত স্পন্দনশীল বেতার উৎস পর্যবেক্ষণ")। বহু গুরুত্বপূর্ণ জ্যোতির্বিজ্ঞানী বার্নেলকে নোবেল পুরস্কারে ভূষিত না করার ব্যাপারে সমালোচনা করেন। বেল বার্নেল ২০০২ থেকে ২০০৪ সাল পর্যন্ত রাজকীয় জ্যোতির্বৈজ্ঞানিক সমিতির সভাপতি হিসেবে কাজ করেন। ২০০৮ সালের অক্টোবর থেকে ২০১০ সালে অক্টোবর পররন্ত তিনি ইনস্টিটিউট অভ ফিজিক্সের সভাপতির দায়িত্ব পালন করেন। ২০১৮ সালে তাঁকে মৌলিক পদার্থবিজ্ঞানের বিশেষ সাফল্যের স্বীকৃতি পুরস্কার প্রদান করা হয়। পুরস্কার অর্জনের পরে তিনি ২৩ লক্ষ পাউন্ড অর্থ-পুরস্কারের পুরোটাই পদার্থবিজ্ঞানের গবেষক হতে ইচ্ছুক নারী, সংখ্যালঘু ও শরণার্থীদের জন্য একটি তহবিলে দান করেন, যা পদার্থবিজ্ঞান ইনস্টিটিউটের তত্ত্বাবধানে পরিচালিত হবে। এর ফলে যে বৃত্তি কর্মসূচীটি চালু হয়, তার নাম দেওয়া হয় "বেল বার্নেল স্নাতকোত্তর বৃত্তি তহবিল"।(Bell Burnell Graduate Scholarship Fund)।
বসুন্ধরা তেওয়ারি ব্রুটা

বসুন্ধরা তেওয়ারি ব্রুটা (জন্ম ১৯৫৫) একজন ভারতীয় চিত্রশিল্পী যিনি প্রতীকী চিত্র আঁকেন। তাঁর বিষয়ের ভিত্তি হল কোনও মহিলার উপলব্ধি ও মহিলা দেহের মনো-রাজনৈতিক অস্তিত্ব, চিরায়ত ভূদৃশ্য, সূক্ষ্ম অর্থ সহ স্থির জীবন। তিনি ১৯৮২-৮৪ সময়কালে ভারত সরকার সংস্কৃতি বিভাগ কর্তৃক প্রদত্ত একটি সাংস্কৃতিক বৃত্তি নিয়ে কাজ করেছিলেন। তিনি, যতীন দাস এবং অন্যান্য ২৯৮ জন শিল্পী, ২০১৮ সালের কেরালা বন্যায় ক্ষতিগ্রস্তদের জন্য জাতীয় আধুনিক কলা সংগ্রহালয়ে আয়োজিত শিল্পকর্মের একটি প্রদর্শনীর মাধ্যমে অনুদান দিয়েছিলেন। 
তেওয়ারি ১৯৫৫ সালে কলকাতায় জন্মগ্রহণ করেছিলেন এবং পনের বছর বয়সে নতুন দিল্লি চলে যান। তিনি দিল্লি বিশ্ববিদ্যালয় থেকে সাহিত্যে স্নাতক হন এবং নতুন দিল্লির ত্রিবেণী কলা সংগম থেকে কলার অধ্যয়ন করেন। ত্রিবেণী কলা সংগমে তিনি চিত্রকর এবং শিল্পী রামেশ্বর ব্রুটার অধীনে প্রশিক্ষণ নিয়েছিলেন, বর্তমানে রামেশ্বর তাঁর স্বামী।
তেওয়ারি একাধিক পুরস্কার জিতেছেন, যার মধ্যে আছে প্রথম আন্তর্জাতিক বিয়নেলে আলজিয়ার্সে রৌপ্যপদক, সংস্কৃতি পুরস্কার, অল ইন্ডিয়া ফাইন আর্টস অ্যান্ড ক্রাফটস সোসাইটির বার্ষিক পুরস্কার এবং সাহিত্য কলা পরিষদ পুরস্কার।
বিজনেস স্ট্যান্ডার্ডের নবনীত মেন্ডিরাট্টা তাঁর কাজের বিষয়ে মন্তব্য করেছিলেন, "তেওয়ারি এমন কয়েকজন শিল্পীর মধ্যে রয়েছেন যাঁরা প্রতীকী চিত্রের সম্ভাবনাগুলি বিশেষত মহিলা দেহের মনো-রাজনৈতিক অস্তিত্ব আবিষ্কার করতে পছন্দ করেন। তাঁর কাজের অন্তর্নিহিত নারীবাদ যা নারী ক্ষমতায়নের পথে চালিত হয়, সেটি তাঁকে অন্যদের থেকে আলাদা করে দেয়।"
তেওয়ারি ১৯৯৫ সালে ভারতীয় চিত্রশিল্পী রামেশ্বর ব্রুটাকে বিবাহ করেছিলেন, তাঁরা নতুন দিল্লিতে থাকেন এবং কাজ করেন।
অনুরাধা কোইরালা

অনুরাধা কোইরালা (জন্ম ১৪ এপ্রিল ১৯৪৯) হলেন একজন নেপালি সমাজকর্মী এবং “মৈতি নেপাল” নামক একটি অলাভজনক সংস্থার প্রতিষ্ঠাতা। সংস্থাটি যৌনদাসত্ব ও পাচারের শিকার নির্যাতিত নারীদের নিয়ে কাজ করে থাকে। ২০১৮ সালের ১৭ জুন নেপাল সরকার তাকে বাগমতী প্রদেশের ১ম গভর্নর হিসেবে নিয়োগ দিয়েছিল। তিনি ২০১৯ সালের ২৩শে নভেম্বর পর্যন্ত এই পদে অধিষ্ঠিত ছিলেন।
ক্যালিফোর্নিয়ার লস অ্যাঞ্জেলেসে তাকে "সিএনএন হিরোস অ্যাওয়ার্ড ২০১০" প্রদান হয়েছিল। মঞ্চে ডেমি মুর এবং অ্যাশটন কুচার তাকে পরিচয় করিয়ে দিয়েছিলেন।
২০১৪ সালে তিনি মাদার তেরেসা পুরস্কারও পেয়েছিলেন।
সুরেশচন্দ্র সমাজপতি

সুরেশচন্দ্র সমাজপতি() (৩০ মার্চ, ১৮৭০, ১৮ চৈত্র,১২৭৬ বঙ্গাব্দ - ১ জানুয়ারি, ১৯২১) ছিলেন ভারতীয় বাঙালি লেখক, সাহিত্য সমালোচক ও সম্পাদক। 
সুরেশচন্দ্র সমাজপতির জন্ম ব্রিটিশ ভারতের অধুনা পশ্চিমবঙ্গের কলকাতায়। পিতা গোপালচন্দ্র ঘোষাল সমাজপতি এবং মাতা ঈশ্বরচন্দ্র বিদ্যাসাগরের জ্যেষ্ঠা কন্যা হেমলতা। সুরেশচন্দ্রের পৈতৃক নিবাস নদীয়া জেলার আঁশমালি গ্রামে। অল্প বয়সে পিতৃবিয়োগ হলে তিনি ও তার ভাই যতীশ মাতামহের গৃহে  প্রতিপালিত হন। শৈশবে মাতামহের কাছে গৃহে কাব্য, ছন্দ, অলঙ্কার ইত্যাদির সাথে বাংলা ও সংস্কৃতের শিক্ষা নেন।  
সুরেশচন্দ্র পনেরো-ষোল বছর বয়সেই সাহিত্যচর্চা শুরু করেন। প্রধানত সাহিত্য সমালোচক ও সম্পাদকরূপে পরিচিতি লাভ করেন। 'সাহিত্য কল্পদ্রুম' মাসিক  পত্রিকার সপ্তম সংখ্যা (মাঘ ১২৯৬ বঙ্গাব্দ) থেকে তিনি  সম্পাদনা শুরু করেন। এই পত্রিকা এপ্রিল, ১৮৯০ (১২৯৭  বঙ্গাব্দ) হতে " সাহিত্য" নামে প্রকাশিত হয়  এবং এর  সম্পাদক হিসাবে সাহিত্যজগতে বিশেষ খ্যাতি অর্জন করেন। এই পত্রিকাকে আশ্রয় করে একটি শক্তিশালী লেখকগোষ্ঠী গড়ে ওঠে। তদানীন্তন লব্ধপ্রতিষ্ঠ প্রায় সকলের রচনাই পত্রিকায় স্থান পেত। সেজন্য  সুরেশচন্দ্র সমাজপতি সত্যই সাহিত্যজগতের সমাজপতি ছিলেন। তার দ্বারা সমালোচনা-সাহিত্য বহুল পরিমানে পুষ্ট হয়ছে। তিনি সাহিত্যিক সৃষ্টির কাজে যথেষ্ট প্রতিভার পরিচয় দিয়ে গেছেন। এই কারণে তিনি শুধু একজন সাহিত্যিক গণ্য না হয়ে যুগ-হিসাবে গণ্য হয়ে থাকেন। প্রখ্যাত সাংবাদিক ও সাহিত্যসেবী হেমেন্দ্রপ্রসাদ ঘোষ তার কাছে সাংবাদিকতার পাঠ নেন এবং দীর্ঘদিন দৈনিক, সাপ্তাহিক ও মাসিক বসুমতীর সম্পাদক ছিলেন। সুরেশচন্দ্র  'সাহিত্য' মাসিক পত্রিকা ছাড়াও আরো অনেক  পত্রিকা তিনি সম্পাদনা করেন।  সেগুলি হল-
সুরেশচন্দ্র দীর্ঘদিন বঙ্গীয় সাহিত্য পরিষদের অন্যতম পরিচালক ছিলেন। স্বদেশী আন্দোলনের সময় বাগ্মী হিসাবেও তার যথেষ্ট খ্যাতি ছিল। তিনি তার বাংলা  ভাষণে কখনো ইংরাজী শব্দ ব্যবহার করতেন না। তার রচিত গ্রন্থগুলি হল-
"রণভেরী" হল আর্থার কোনান ডয়েলের To Arms এর এবং  " ইউরোপের মহাসমর" ডবলিউ  এল কোটনী ও জে এম কেনেডি প্রণীত  How the War Began  এর  বাংলা অনুবাদ। সম্পাদিত গ্রন্থগুলি হল -
"বঙ্কিমপ্রসঙ্গ" ১৯২১ খ্রিস্টাব্দে  সুরেশচন্দ্রের মৃত্যুর পর প্রকাশিত হয়।
এছাড়া তার রচনা বিভিন্ন মাসিক পত্রিকায় প্রকাশিত হয়েছে।
সুরেশচন্দ্র সমাজপতি ১৯২১ খ্রিস্টাব্দের পয়লা জানুয়ারি প্রয়াত হন।
অঙ্গুর বাবা জোশি

অঙ্গুর বাবা জোশি (১৫ আগস্ট, ১৯৩২- ২০ জুন, ২০২০) ছিলেন একজন নেপালি সমাজকর্মী এবং নেপালের প্রথম নারী অধ্যক্ষ। তিনি ২০২০ সালে ৮০ বছর বয়সে নেপালের কাঠমান্ডুতে মৃত্যুবরণ করেছেন। তিনি নেপালের শিক্ষাব্যবস্থায় প্রগতিশীল ব্যক্তিত্ব হিসাবে বিশেষত শিক্ষানীতি এবং পরিকল্পনার পাশাপাশি শিক্ষায় নারীর ক্ষমতায়নে ভূমিকা রাখার জন্য সুপরিচিত।
তিনি ১৯৩৩ সালে নেপালের দিল্লি বাজারে পিতম্বর প্রসাদ পান্থ এবং দীপ কুমারী পান্থ দম্পতির ঘরে জন্মগ্রহণ করেছিলেন। অধ্যাপক ড. বলরাম জোশির সাথে মাত্র ১১ বছর বয়সে তাকে বিয়ে দেওয়া। তবে বলরাম তখনো অধ্যাপক ছিলেন না বরং তিনিও ছিলেন মাত্র ১২ বছর বয়সী। কিরণ নামে তাদের একটি ছেলে এবং প্রভা ও জ্যোতি নামে দুটি মেয়ে রয়েছে।
ডরোথি বোনার্জী

ডরোথি নোয়েল 'ডর্ফ'বোনার্জী (১৮৯৪–১৯৮৩) ছিলেন একজন ভারতীয় কবি এবং শিল্পী, যিনি ছাত্র অবস্থায় ওয়েল্‌সের বার্ডিক চেয়ারে ভূষিত হয়েছিলেন এবং এবং ইউনিভার্সিটি কলেজ লন্ডন থেকে প্রথম মহিলা অভ্যন্তরীণ ছাত্র হিসেবে আইনের ডিগ্রি অর্জন করেছিলেন।।
১৮৯৪ সালের আগস্টে উত্তর ভারতের বরেলিতে একটি বাঙালি খ্রিস্টান পরিবারে বোনার্জী জন্মগ্রহণ করেছিলেন। তাঁর বাবা আইনজীবী ছিলেন। ভাইদের সাথে বোনার্জি তাঁর শৈশবকালীন বেশিরভাগ সময় দক্ষিণ লন্ডনে কাটিয়েছিলেন এবং তাঁর শিক্ষার বেশিরভাগ অংশই ইংল্যান্ডে থেকে হয়েছিল।
১৯১২ সালে, বোনার্জি অ্যাবেরিস্টউইথের ইউনিভার্সিটি কলেজ অফ ওয়েলসে ফরাসি ভাষা নিয়ে পড়ার জন্য নাম লেখান। ছাত্র থাকাকালীন তিনি কলেজ পত্রিকা "দ্য ড্রাগন" এবং "ওয়েলশ আউটলুকে" কবিতা প্রকাশ করেছিলেন। ১৯১৪ সালের ফেব্রুয়ারিতে, ছদ্মনামে জমা দেওয়া একটি কবিতার জন্য তাঁকে কলেজের ইস্টেডফড বার্ডিক চেয়ারে ভূষিত করা হয়। তিনি প্রথম মহিলা এবং প্রথম অ-ইউরোপীয় যিনি কলেজ ইস্টেডফড জিতেছিলেন। অনুষ্ঠানস্থলে উপস্থিত তাঁর বাবা, সমাবেশে যাঁরা উপস্থিত ছিলেন তাঁদের সম্বোধন করার দাবিতে সম্মত হন। তাঁরা যেভাবে 'ভিন্ন জাতি এবং দেশের সফল প্রতিযোগী'কে গ্রহণ করেছেন তার জন্য তাঁদের ধন্যবাদ জ্ঞাপন করেন। বোনার্জির লেখাগুলির মধ্যে ষাটটিরও বেশি ছাপা এবং পান্ডুলিপি কবিতা রয়েছে। এর পাশাপাশি একটি টীকা রয়েছে: '২২ বছর বয়সে লেখা যখন একটি ওয়েলশ শিক্ষার্থী ৩ বছরের গোপন সম্পর্কে জড়িয়ে পড়ার পরে আমাকে ত্যাগ করে, কারণ তার বাবা-মা বলেছিলেন যে "মেয়েটি খুব সুন্দরী এবং বুদ্ধিমতী কিন্তু সে ভারতীয়।"'
বোনার্জীর কবিতার সমালোচনায় উৎসর্গীকৃত একটি নিবন্ধে মন্তব্য করা হয়েছে যে 'সন্দেহাতীতভাবে তাঁর সামনে একটি উজ্জ্বল এবং আশাবাদী কর্মজীবন রয়েছে'। বোনার্জি লন্ডন ইউনিভার্সিটি কলেজে আইন পড়তে গিয়েছিলেন, সেখানে ১৯১৭ সালে তিনি প্রথম মহিলা অভ্যন্তরীণ ছাত্র হিসাবে আইন ডিগ্রি লাভ করেছিলেন (এলএলবি)। - কিন্তু তিনি কোনদিন আইনের অনুশীলন করেননি।
বোনার্জি মহিলাদের ভোটাধিকারের সমর্থক ছিলেন এবং ১৯১৯ সালে নিজের মায়ের সাথে ভারতীয় মহিলাদের ভোটাধিকার ঠিকানায় স্বাক্ষর করেছিলেন।
ভারতে মা-বাবার কাছে চলে আসার বদলে, ১৯২১ সালে বনার্জি ফরাসি শিল্পী পল সুর্টেলকে বিবাহ করেছিলেন। তাঁরা ফ্রান্সের প্রোভেন্সে থাকতেন। এই দম্পতির দুটি সন্তান ছিল - ডেনিস এবং ক্লেয়ার অরুণা। ডেনিস শৈশবে মারা গিয়েছিল। এরপর তাঁদের বিচ্ছেদ হয়ে গিয়েছিল। বোনার্জি বিশেষভাবে স্থির জীবন এবং ভূদৃশ্য এঁকেছেন। তিনি ১৯৮৩ সালে মারা যান।
২০২০ সালের ডিসেম্বরে, বিবিসি ওয়ার্ল্ড সার্ভিসে, ডরোথি বোনার্জিকে নিয়ে 'দ্য হিন্দু বার্ড' নামে একটি রেডিও তথ্য-নির্ভর অনুষ্ঠান সম্প্রচারিত হয়েছিল।
ক্রিস্টিয়ান ডপলার

ক্রিস্টিয়ান ডপলার ( (; ২৯ নভেম্বর ১৮০৩ – ১৭ মার্চ ১৮৫৩) একজন অস্ট্রীয় গণিতবিদ ও পদার্থবিজ্ঞানী। তিনি ১৮০৩ সালে অস্ট্রিয়ার জালৎসবুর্গ নগরীতে একটি ধনাঢ্য পরিবারে জন্মগ্রহণ করেন। তিনি ভিয়েনা পলিটেকনিক ইনস্টিটিউটে গণিতশাস্ত্রে পড়াশোনা করেন। স্নাতকোত্তর পর্যায়ে তিনি পদার্থবিজ্ঞান ও জ্যোতির্বিজ্ঞান বিষয়ে গবেষণা করেন। উচ্চশিক্ষায়তনে স্থায়ী চাকরি নিশ্চিত করার পেছনে আমলাতান্ত্রিক জটিলতার উপরে ধৈর্য হারিয়ে তিনি প্রায় উচ্চশিক্ষায়তন ছেড়ে দিয়েছিলেন ও মার্কিন যুক্তরাষ্ট্রে অভিবাসী হতে উদ্যত হয়েছিলেন। কিন্তু শেষ পর্যন্ত তিনি প্রাগে গণিতের শিক্ষক হিসেবে চাকরি পান। ১৮৩৮ সালে তিনি প্রাগ পলিটেকনিকে অধ্যাপক হিসেবে চাকরি পান। সেখানে কাজ করার সময় তিনি বহুসংখ্যক গণিত ও পদার্থবিজ্ঞান বিষয়ক গবেষণাপত্র প্রকাশ করেন। এদের মধ্যে নক্ষত্রের বর্ণের উপরে একটি বিখ্যাত গবেষণাপত্র ও একটি ঘটনার জন্য তিনি স্মরণীয়, যার নাম দেওয়া হয় ডপলার ক্রিয়া। ১৮৪২ সালে প্রকাশিত বিখ্যাত গবেষণাপত্রটির শিরোনাম ছিল "উ্যবার ডাস ফাব্রিগে লিখ্‌ট ডের ডপ্পেলষ্টের্নে" ("Über das fabrige Licht der Doppelsterne", "যুগ্মনক্ষত্রসমূহের বর্ণিল আলো সম্পর্কে")। 
ডপলার ক্রিয়া অনুসারে কোনও তরঙ্গের পর্যবেক্ষণকৃত কম্পাঙ্ক উৎস ও পর্যবেক্ষকের আপেক্ষিক দ্রুতির উপরে নির্ভরশীল। ডপলার এই ধারণাটি ব্যবহার করে যুগ্মনক্ষত্রগুলির বর্ণের ব্যাখ্যা প্রদান করেন। ১৮৪৯ সালে খ্যাতির সুবাদে তিনি ভিয়েনা বিশ্ববিদ্যালয়ে একটি গুরুত্বপূর্ণ পদ লাভ করেন। জীবনের বেশিরভাগ সময় ধরেই নাজুক স্বাস্থ্যের অধিকারী ডপলারের স্বাস্থ্যের অবনতি ঘটে এবং ১৮৫৩ সালে মাত্র ৫০ বছর বয়সে একটি বক্ষ সংক্রমণের কারণে তিনি মৃত্যুবরণ করেন।
সাবা হাসান

সাবা হাসান একজন ভারতীয় সমসাময়িক শিল্পী, যিনি গোয়া এবং নয়াদিল্লিতে কাজ করেন ।
তিনি দিল্লি বিশ্ববিদ্যালয়, নয়াদিল্লি থেকে অর্থনীতিতে বিএ (অনার্স) এবং সিরাকিউজ বিশ্ববিদ্যালয় নিউ ইয়র্কের সংস্কৃতি নৃবিজ্ঞানে স্নাতকোত্তর করেছেন। তিনি সেরুলিয়াম এ - ইকোলে ডি'আর্ট ভিসুয়েলস, লোজান   এবং যুক্তরাজ্যের কেমব্রিজ বিশ্ববিদ্যালয়ের শিল্প ইতিহাসের উপরেও শিল্প প্রশিক্ষণ নিয়েছেন। 
তার কাজে পেইন্টিং, ফটোগ্রাফি, বইয়ের ইনস্টলেশন, ভয়েস ওয়ার্ক এবং ফিল্ম অন্তর্ভুক্ত। তার কাজ প্রকৃতি এবং ব্যক্তিগত ইতিহাসের শক্তিগুলিকে উদ্ভাসিত করে। তাঁর কাজগুলি ভারত, যুক্তরাজ্য, সুইজারল্যান্ড, শ্রীলঙ্কা, জাপান, হল্যান্ড, মার্কিন যুক্তরাষ্ট্র, স্পেন এবং ফ্রান্সের সংগ্রাহকদের কাছে রয়েছে।
১৯৯৬ সাল থেকে সক্রিয় শিল্পী, হাসান বেশ কয়েকটি আর্ট শো, প্রদর্শনী, বাইয়েনলে, ফটো প্রদর্শনী এবং চলচ্চিত্র উৎসবে অংশ নিয়েছেন। এর মধ্যে কয়েকটি অন্তর্ভুক্ত:
হাসানের কয়েকটি পুরস্কার এবং প্রশংসার মধ্যে রয়েছে:
সুরাট–মালদা টাউন এক্সপ্রেস

১৩৪২৫/১৩৪২৬ সুরাট–মালদা টাউন এক্সপ্রেস হল একটি এক্সপ্রেস ট্রেন, যা গুজরাতের ও পশ্চিমবঙ্গের এর মধ্যে চলাচল করে। 
ট্রেনটিতে ২২ টি কোচ রয়েছে:
১৩৪২৫ মালদা টাউন-সুরট এক্সপ্রেসটি  ৪০ ঘণ্টা ২০ মিনিটে (৫৩ কিমি/ঘণ্টা) এবং ১৩৪২৬ সুরট-মালদা টাউন এক্সপ্রেস ৪১ ঘণ্টা ৪০ মিনিটে (৫১ কিমি/ঘণ্টা) ২১৩৭ কিমি দূরত্ব অতিক্রম করে।
ট্রেনের গড় গতি ৫৫  কিমি/ঘণ্টা (৩৪ মাইল প্রতি ঘণ্টা) এর থেকে কম, ফলে ভারতীয় রেলের নিয়ম অনুসারে ট্রেনটির ভাড়ার মধ্যে সুপারফাস্টের অতিরিক্ত কোনও চার্জ থাকবে না।
ট্রেনের গুরুত্বপূর্ণ বিরতি স্থলসমূহ:
ট্রেনটি দুর্গাপুরে এক বার বিপরীতমুখী যাত্রা করে।
ট্রেনটি তার রেক ১৩৪১৭/১৩৪১৮ নং দিঘা-মালদা টাউন এক্সপ্রের সাথে ভাগ করে নেওয়া।
রুটটি সম্পূর্ণ বৈদ্যুতিক, উভয় ট্রেন হাওড়া লোকো শেড ভিত্তিক ডব্লিউএপি-৪ লোকোমোটিভ দ্বারা শুরু থেকে শেষ অবধি চালিত হয়।
শান্তি চন্দ্রশেখর

শান্তি চন্দ্রশেখর ভারতীয় বংশোদ্ভুত একজন আমেরিকান শিল্পী। তার শিল্পকর্ম তানজাবুর চিত্রকর্মের ঐতিহ্যবাহী শিল্প ফর্মের প্রশিক্ষণ দ্বারা দৃঢ়ভাবে প্রভাবিত। তিনি গ্রেটার ওয়াশিংটন, ডিসি অঞ্চলের মেরিল্যান্ডে থাকেন। তিনি ভারতের তামিলনাড়ুতে জন্মগ্রহণ করেছিলেন।
চন্দ্রশেখর ভারতের চেন্নাইয়ের উইমেন ক্রিশ্চিয়ান কলেজে পড়াশোনা করেছেন এবং তারপরে ভারতের চিদাম্বরমের অন্নমালাই বিশ্ববিদ্যালয় থেকে মনোবিজ্ঞানে স্নাতকোত্তর করেছেন।
মূলত গ্রেটার ওয়াশিংটন ডিসি অঞ্চলে চন্দ্রশেখরের শিল্পকর্ম প্রদর্শিত হয়েছে। তিনি দু'বার মেরিল্যান্ড স্টেট আর্টস কাউন্সিলের স্বতন্ত্র শিল্পী পুরস্কার (২০১৩ এবং ২০১৬) এর পাশাপাশি মন্টগোমেরি কাউন্টি,এমডির আর্টস অ্যান্ড হিউম্যানিটি কাউন্সিলে ২০০৯, ২০১৩ এবং ২০১৬ সালে তিনবারের বিজয়ী। ২০১২ সালে, তিনি কলম্বিয়া আর্টস সেন্টার জেলা দ্বারা পরিচালিত "দ্য ডিসি আর্ট ডেকাথলন" নামে পরিচিত একটি শিল্প প্রতিযোগিতায় স্বর্ণপদকের পাশাপাশি "ভক্ত প্রিয়" পদক পেয়েছিলেন। 
"ওয়াশিংটন পোস্ট" উল্লেখ করেছে যে তার কাজ "সমান্তরাল মহাবিশ্ব থেকে প্রযুক্তিগত অগ্রগতি পর্যন্ত তার নিজের মস্তিষ্কের সমস্ত কিছুর সন্ধান করতে বুননের কেন্দ্রীয় থিম ব্যবহার করে।" সংবাদপত্রের শিল্প সমালোচক আরও একটি পৃথক পর্যালোচনায় উল্লেখ করেছেন যে তিনি "দক্ষিণ ভারতের ঐতিহ্যের মূল নকশাগুলি মহিলাদের চেহারা দিয়ে সাজিয়েছেন।" একই সমালোচক এর আগে পর্যবেক্ষণ করেছিলেন, কলম্বিয়া আর্টস সেন্টার ডিস্ট্রিক্টে তাঁর ২০১৩ সালে একক শোয়ের পর্যালোচনাতে বলেছিলেন যে "সম্ভবত শিল্প, নৈপুণ্য, বিজ্ঞান এবং ধর্ম একই মৌলিক জিনিসের বিভিন্ন রূপে প্রকাশ। হিন্দু ধর্ম, তাত্ত্বিক পদার্থবিজ্ঞান এবং পারিবারিক ইতিহাস থেকে উদ্ভূত শান্তির চন্দ্রশেখরের মাল্টিমিডিয়া রচনায় এটি একইভাবে দেখা যায়। মেরিল্যান্ডের কলেজ পার্কে আমেরিকান সেন্টার ফর ফিজিক্সের একটি গ্রুপ শোতে তার সাম্প্রতিকতম ২০১৯ সালের পর্যালোচনায় ওয়াশিংটন পোস্ট জানিয়েছে যে তার ভাস্কর্যটি "ওয়ার্মহোল" "শোতে একটি বাস্তব-চিত্রের নিকটতম জিনিস ছিল, একটি সরু সুড়ঙ্গকে ফ্যাব্রিকগুলি মোচড় দেয় যা দুটি বৃত্তাকার জালকে যুক্ত করে। 
২০২১ সালে চন্দ্রশেখর সহ-রাষ্ট্রপতি কমলা হ্যারিসকে সম্মান জানাতে প্রচলিত দক্ষিণ ভারতীয় কলাম তৈরির জন্য একটি দেশব্যাপী প্রকল্পের নেতৃত্ব দেন। কলামে মার্কিন যুক্তরাষ্ট্রের প্রায় ২,০০০ লোকের অবদান যুক্ত। উদ্বোধনের সময় এটি প্রথমদিকে রাজধানীর কাছে প্রদর্শিত হওয়ার পরিকল্পনা করা হয়েছিল, তবে সুরক্ষা সমস্যার কারণে এটি রাষ্ট্রপতি উদ্বোধনী কমিটির ভার্চুয়াল স্বাগত অনুষ্ঠানের অংশ হিসাবে প্রদর্শিত হয়েছিল। 
তার কাজ ওয়াশিংটন, ডিসি শহরের স্থায়ী সংগ্রহ এবং মেরিল্যান্ডের মন্টগোমেরি কাউন্টির ওয়ার্কস অন পেপার সংগ্রহে রয়েছে। তিনি ২০২০ সালে মন্টগোমেরি কাউন্টির আর্টস অ্যান্ড হিউম্যানিটিস কাউন্সিলের একটি শিল্পী এবং স্কলারার প্রজেক্ট গ্রান্টের বিজয়ী ঘোষিত হয়েছেন, যা বিজ্ঞান দ্বারা অনুপ্রাণিত অঙ্কনগুলি তৈরি করে। সেগুলির কয়েকটি কাজ এমডি, বেথেড্ডার শহরতলির হাসপাতালের প্রার্থনা ও ধ্যান কক্ষে ইনস্টল করা হয়েছে। 
চন্দ্রশেখর "কথার সাগর: ওশান অফ স্টো্রিস", ২০১৬ এর স্কিনার হাউজ বই , রুথ কাসসিঙ্গারের "শ্রী রামানুজন - অ্যান ইলাস্ট্রেটেড বায়োগ্রাফি এন্ড মোস্ট রিসেন্টলি স্লাইমঃ হাঊ অ্যালজি ক্রিয়েটেড আস, প্লেগ আস, এন্ড জাস্ট মাইট সেভ আস" এর চিত্র তুলে ধরেছেন ।
ফারাহানাজ ফুরুতান

ফারাহানাজ ফুরুতান ( , জন্ম ৯ আগস্ট ১৯৯২) হলেন একজন আফগান সাংবাদিক এবং নারী অধিকার কর্মী। তিনি মুজাহিদীন আমলে পরিবারের সঙ্গে একসাথে ইরানে চলে গিয়েছিলেন। ফুরুতান ২০০১ সালে আফগানিস্তানে ফিরে এসেছিলেন, তবে তালেবানদের হুমকির তালিকায় অন্তর্ভুক্ত হয়ে ২০২০ সালে আফগানিস্তান ছেড়ে ফ্রান্সে আশ্রয় নিয়েছিলেন।
১৯৯৬ সালে যখন ফারাহনাজ তিন বছর বয়সী ছিলেন এবং তালেবান তাঁর শহর কাবুলে পৌঁছেছিল তখন আফগানিস্তানের গৃহযুদ্ধের কারণে তিনি এবং তাঁর পরিবার ইরানে পাড়ি জমিয়েছিলেন। ফারহানাজ এবং তাঁর বোনদের অভিবাসী বা শরণার্থী অবস্থানের কারণে কর্তৃপক্ষ কর্তৃক তাঁদের কোনও পড়ালেখা করার সুযোগ দেওয়া হয়নি। তিনি অত্যন্ত সীমাবদ্ধ তহবিল, কর্মী এবং সুযোগসুবিধা নিয়ে "সৈয়দ জামালউদ্দিন আফগান" নামে একটি বেসরকারি আফগান স্কুলে প্রথম থেকে চতুর্থ গ্রেড পর্যন্ত পড়ালেখা করতে পেরেছিলেন।
অতসী বড়ুয়া

অতসি বড়ুয়া (৪ঠা সেপ্টেম্বর ১৯২১- ২৬শে জুন ২০১৬) বিংশ শতাব্দীর অন্যতম বিশিষ্ট ভারতীয় মহিলা চিত্রশিল্পী। তাঁর কাজ ভারত, নেপাল এবং শ্রীলঙ্কা বাদে কলম্বো, তেহরান, কায়রো, ব্যাংকক এবং টোকিওর মতো জায়গায় প্রদর্শিত হয়েছে। তার চিত্রগুলিতে সাধারণত ধ্রুপদী থিম থাকে যখন তার কৌশলগুলি বাস্তবতার মিশ্রণ দেখায়। বৌদ্ধধর্ম সম্পর্কে অনেক উল্লেখ তাঁর শিল্পে পাওয়া যায়। 
অতসি বড়ুয়া ১৯২১ সালের ৪ঠা সেপ্টেম্বর পশ্চিমবঙ্গে সরোজবাসিনী দেবী এবং অসিত কুমার হালদারের ঘরে জন্মগ্রহণ করেন। তিনি ছিলেন রবীন্দ্রনাথ ঠাকুরের বড়-ভাগ্নী, যিনি প্রকৃতপক্ষে তাঁর নাম রেখেছিলেন। তিনি শান্তিনিকেতনে জন্মগ্রহণ করেছিলেন। তিনি লখনৌর লা মার্টিনিয়ার কলেজে পড়াশোনা করেছেন।
তিনি তার মায়ের মৃত্যুর ব্যথা কাটিয়ে উঠতে অল্প বয়সে চিত্রাঙ্কন শুরু করেছিলেন। তার বাবা, যিনি নিজেই একজন খ্যাতিমান চিত্রশিল্পী ছিলেন, ক্রমাগত তাকে উৎসাহ ও প্রেরণা জোগাতেন। তিনি নিজেকে বিভিন্ন কৌশলে প্রশিক্ষণ দিয়েছিলেন এবং শীঘ্রই একজন প্রতিভাবান শিল্পী হয়ে উঠেছিলেন। 
ডাঃ আরবিন্দ বড়ুয়ার সাথে বিয়ের পরে, যিনি একজন বৌদ্ধ পণ্ডিত ছিলেন, বৌদ্ধধর্মের সাথে তাঁর শখ্যতা গড়ে উঠেছিল, যার প্রকাশ তাঁর চিত্রকর্মে দেখা যায়। তাঁর চিত্রকর্মগুলি বুদ্ধের জীবন, অজন্তা গুহচিত্রগুলি এবং অন্যান্য অনেকগুলি বিষয় চিত্রিত করেন। 
তিনি কলকাতার চারুকলা একাডেমির একাদশ বার্ষিক প্রদর্শনীতে নগদ পুরস্কার জিতেছিলেন, তারপরে তিনি তাঁর চিত্রগুলি আন্তর্জাতিক মনোযোগ পেতে শুরু করে। তাঁর চিত্রকর্মগুলি কলকাতার একক প্রদর্শনীতেও অনুষ্ঠিত হয়েছিল, যেখানে ওসি গাঙ্গুলি এবং অবনী সি ব্যানার্জির মতো অনেক সমালোচক তাঁর প্রশংসা করেছিলেন। 
তিনি এবং তাঁর স্বামী প্রচুর ভ্রমণ করেছিলেন এবং দক্ষিণ এশিয়ার অনেক সম্মেলনে অংশ নিয়েছিলেন। তিনি বহু পরিচিত ব্যক্তিত্ব এবং পণ্ডিতদের সাথে তাঁর সাক্ষাৎকারের প্রতিকৃতিও তৈরি করেছিলেন এবং তাদের স্বাক্ষরও নিয়েছিলেন। তাদের মধ্যে কয়েকজন হলেন যামিনী রায়, নন্দলাল বোস, বিআর আম্বেদকর, হো চি মিন, ওসি গাঙ্গুলি, নবানী দেব সেন এবং কালিদাস নাগ। 
তাঁর শিল্পকর্মের বেশিরভাগই লাইন অঙ্কন ছিল। ভগবান বুদ্ধের জীবন থেকে অনুপ্রেরণা নিয়ে তিনি ১২টি চিত্রকর্মে তাঁর জীবনকে দীর্ঘায়িত করেছিলেন, মহা বোধি সোসাইটি কর্তৃক এটি করার জন্য অনুরোধ করার পরে তিনি সেগুলি চিত্রগ্রন্থে প্রকাশ করেছিলেন। পার্শ্বনাথে ২৩ তীর্থঙ্করে একাধিক চিত্রকর্ম করার জন্য দিগম্বর জৈন মন্দির তাকে কমিশনও দিয়েছিল।
কুহরামান কাকার

কুহরামান কাকার হলেন একজন গুরুত্বপূর্ণ আফগান নারী শান্তিকর্মী। ২০১২ সালে তিনি এন-পিস পুরস্কার জিতেছিলেন।
২০০১ সালের ঘটনার পরে কাকার আফগান শরণার্থী হিসেবে পাকিস্তানে পাড়ি জমিয়েছিলেন। এই ঘটনাটি তাকে শান্তি প্রতিষ্ঠা কার্যক্রমে সক্রিয় হতে ও বিশেষত নারীদেরকে এই প্রক্রিয়ায় অন্তর্ভুক্ত করার কাজ করতে নেতৃত্ব দেওয়ার জন্য অনুপ্রেরণা জুগিয়েছিল। ২০১০ থেকে ২০১২ সাল পর্যন্ত তিনি আফগানিস্তান শান্তি ও পুনর্সংহত কর্মসূচির (এপিআরপি) লিঙ্গ বিষয়ক পরামর্শদাতার দায়িত্ব পালন করেছিলেন।
তিনি কেমব্রিজ বিশ্ববিদ্যালয় থেকে এমফিল ডিগ্রি অর্জন করেছিলেন। তিনি লন্ডন ও কাবুল ভিত্তিক বেসরকারি সংস্থা "উইমেন ফর পিস অ্যান্ড পার্টিসিপেশন" -এর প্রতিষ্ঠাতা। ২০১২ সালে তিনি "শান্তির জন্য রোল মডেল" হিসাবে এন-পিস পুরস্কারে ভূষিত হয়েছিলেন। তিনি লন্ডন স্কুল অফ ইকোনমিক্সের নারী, শান্তি ও নিরাপত্তা বিষয়ক কেন্দ্রের (সেন্টার ফর উইমেন, পিস অ্যান্ড সিকিউরিটি) পরিদর্শনমূলক ফেলোও ছিলেন।
মাসুদা কারোখি

মাসুদা কারোখি হলেন একজন আফগান শান্তিকর্মী, নারী অধিকারে আইনজীবী। ২০১৩ সালে তিনি এন-পিস পুরস্কার জিতেছিলেন
কারোখির ১৯৬২ সালে আফগানিস্তানের হেরাত প্রদেশে জন্মগ্রহণ করেছিলেন। তিনি ১৯৭৮ সালে শিক্ষক প্রশিক্ষণ ইনস্টিটিউট থেকে স্নাতক ডিগ্রি অর্জন করেছিলেন। ২০০৯ ও ২০১০ সালে তিনি হেরাতের থেকে দুইবার সংসদ সদস্য (নিম্নকক্ষের সদস্য) হিসেবে প্রতিদ্বন্দিতা করেছিলেন। তিনি ২০১০ সালে নির্বাচনে জিতেছিলেন। 
২০১৩ সালে আটজনকে এন-পিস পুরস্কার দেওয়া হয়েছিল। মাসুদা কারোখিও সেই আটজনের মধ্যে অন্যতম।
গোন্ধালি

গোন্ধালি (বা ঘোন্দালী, গন্ডালি, পিচাটি, গঙ্গালিগাড়ু, গোন্ধলি, গন্ধলিগা) ভারতের মহারাষ্ট্র রাজ্যের একটি সম্প্রদায়। তাদের পেশা মহারাষ্ট্রের দেবদেবীদের গান গাওয়া। তাদের গানগুলি সাধারণত তাদের ভগবানের পৌরাণিক কাহিনী। তারা সম্বল ব্যবহার করে গান গায়।
ভগবানের সামনে এই গাওয়া ও নাচাকে গোন্ধাল বলা হয় এবং যে সম্প্রদায় গোন্ধাল করে তাদের গোন্ধালি বলা হয়।
গোন্ধালিদের নয়টি উপ-গোষ্ঠী আছে। সেগুলি হল আকারামাসে, ব্রাহ্মণ গোন্ধালি, ধাঙর গোন্ধালি, কদমরাই, কদমরাজ, কুমার গোন্ধালি, মারহাট্টা গোন্ধালি, মালি এবং রেণুকা। এই গোষ্ঠীর সাতটি গোত্র আছে, যেগুলি তাদের পদবির চেয়ে আলাদা।
গোন্ধাল শব্দটি এসেছে গোন্ধার্ন শব্দ থেকে, যার অর্থ শব্দ করা। গোন্ধালের উদ্দেশ্য হল ঐশ্বরিক শক্তিকে পৃথিবীতে অবতরণ করতে দেওয়া যাতে মানুষের আত্মার শুদ্ধিকরণ হয়, সমস্ত দুর্নীতি ও অধার্মিকতা থেকে মুক্ত হয়।
ভারতে আনুমানিক ৫৮,০০০ সংখ্যক গোন্ধালি বসবাস করে। তারা দক্ষিণ এশীয় হিন্দুর অংশ। এই লোক গোষ্ঠীটি কেবল ভারতেই দেখতে পাওয়া যায়। তাদের প্রাথমিক ভাষা মারাঠি। গোন্ধালির দ্বারা অনুশীলিত প্রাথমিক ধর্ম হল হিন্দু ধর্ম, যেটি ভারতীয় উপমহাদেশের প্রধান ধর্মীয় ঐতিহ্য।
পেশোয়া রাজত্বের বহু বছর আগে, শিবাজী মহারাজের রাজত্বকালের সময় থেকেই, গোন্ধালিরা ছিল এক বিরাট সম্মানিত গোষ্ঠী, যাকে শাসকরা নিজেরা তাঁদের অনুষ্ঠানে জন্য আমন্ত্রণ জানাতেন। তারা রাজনীতি এবং অর্থনীতি সম্পর্কে জ্ঞানবান ছিল এবং প্রায়শই সামাজিক উদ্বেগ নিয়ে গান তৈরি করত। তাদের গানের মাধ্যমে সামাজিক বার্তাগুলি ছড়িয়ে দিত, যেমন প্রবীণের শ্রদ্ধা করা উচিত এবং প্রত্যেককে তার পরিবারের মঙ্গলের প্রতি নিবেদিতপ্রাণ থাকা উচিত।
প্রচুর দর্শকের সামনে প্রদর্শন করা সত্ত্বেও, গোন্ধাল সর্বদাই একটি সম্প্রদায়ভুক্ত নাচ, বা দেবদেবীর জন্য একটি ছোট পুজোর সাথে কোনও রীতিগত অনুষ্ঠান। গোন্ধালিদের প্রদর্শন লাবনির মত কোন বিনোদনমূলক অনুষ্ঠান নয়।
শবনম নাসিমি

শবনম নাসিমি ( ) (জন্ম: ১৬ ফেব্রুয়ারি ১৯৯১) হলেন একজন ব্রিটিশ-আফগান সমাজকর্মী এবং রাজনৈতিক ভাষ্যকার। তিনি কনজারভেটিভ ফ্রেন্ডস অফ আফগানিস্তান নামে একটি প্রভাবশালী গোষ্ঠীর নির্বাহী পরিচালক। দলটি যুক্তরাজ্যে আফগানিস্তানের বোধ ও সমর্থন প্রচার করার জন্য কাজ করে থাকে।
১৯৯৯ সালে তালিবান সরকার থেকে পালিয়ে এসে নাসিমির পরিবার আফগানিস্তান হতে যুক্তরাজ্যে পাড়ি জমিয়েছিল। পারিবারিকভাবেই তিনি উচ্চ শিক্ষার সুযোগ পেয়েছিলেন। তাঁর বাবা নুরলহক নাসিমি প্রাক্তন সোভিয়েত ইউনিয়নে আইন বিষয়ে পিএইচডি অর্জন করেছিলেন এবং তাঁর মা মাহবুবা আইনশাস্ত্রে স্নাতকোত্তর শেষ করেছিলেন। তিনি তাঁর বাবা-মায়ের চার সন্তানের মধ্যে একজন। তাঁর অন্যান্য ভাইবোনেদের সকলেই কেমব্রিজ বিশ্ববিদ্যালয় এবং কিংস কলেজ লন্ডন সহ যুক্তরাজ্যের কয়েকটি নামিদামী বিশ্ববিদ্যালয়ে পড়াশোনা করেছেন বা করছেন।
২০১২ সালে শবনম নাসিমি বিবিসির ১০০ জন বাছাইকৃত নারীদের একজন হিসাবে মনোনীত ও তালিকাভুক্ত হয়েছিলেন।
রাবিয়া নাসিমি

রাবিয়া নাসিমি (জন্ম: ১৫ ডিসেম্বর ১৯৯৩) হলেন একজন আফগান শরণার্থী এবং শরনার্থীকর্মী। তালেবানদের হাতে অত্যাচারের ভয়ে ১৯৯৯ সালে তিনি তাঁর বাবা-মা এবং ভাইবোনদের নিয়ে আফগানিস্তান ছেড়ে চলে গিয়েছিলেন। তাঁরা একটি হিমায়িত আধারের পিছনে চড়ে ইউকে পৌঁছেছিলেন। 
বর্তমানে তিনি লন্ডনে শরণার্থীদের অধিকারের জন্য প্রচারণা চালিয়ে যাচ্ছেন। সেখানে তিনি আফগানিস্তান ও মধ্য এশীয় সমিতির (এসিএএ) উন্নয়ন কর্মকর্তা হিসাবে দায়িত্বপালন করছেন এবং বেশ কয়েকটি পরিষেবা চালু করা ও দাতব্য কাজের দীর্ঘমেয়াদি কৌশল গঠনের জন্য দায়বদ্ধ রয়েছেন। ২০১৭ সালে তিনি কেমব্রিজ বিশ্ববিদ্যালয়ে সমাজবিজ্ঞানের পিএইচডি প্রার্থী হিসাবে গৃহীত হয়েছিলেন।
হাসিনা জালাল

হাসিনা জালাল হলেন আফগানিস্তানের একজন নারীর অধিকারে কর্মী। ২০১৪ সালে তিনি এন-পিস পুরস্কার জিতেছিলেন।
হাসিনা জালাল ভারতের জামিয়া মিলিয়া ইসলামিয়া বিশ্ববিদ্যালয় থেকে অর্থনীতি ও রাষ্ট্রবিজ্ঞানে স্নাতক ডিগ্রি অর্জন করেছিলেন। তিনি আফগানিস্তানের আমেরিকান বিশ্ববিদ্যালয় থেকে ব্যবসায় প্রশাসন এবং ইউনিভার্সিটি অব নর্দার্ন আইওয়া থেকে উইমেন অ্যান্ড জেন্ডার স্টাডিজে স্নাতকোত্তর ডিগ্রি অর্জন করেছেন।
তিনি আফগানিস্তানের নারীর ক্ষমতায়ন ও সক্ষমতা ভবন কেন্দ্র, আফগানিস্তান সিভিল সোসাইটির ন্যাশনাল অ্যাসোসিয়েশন এবং নারী অর্থনৈতিক, সামাজিক ও সাংস্কৃতিক অধিকার সম্পর্কিত দক্ষিণ এশীয় নারী জোটসহ একাধিক বেসরকারি সংস্থার প্রতিষ্ঠা ও পরিচালনার সাথে জড়িত রয়েছেন।
হাসিনা জালাল অসংখ্য আঞ্চলিক ও আন্তর্জাতিক পুরস্কার এবং সম্মাননা পেয়েছেন। এশিয়ান গ্রামীণ নারী জোট (এআরডাব্লিউসি) ২০১২ সালে তাকে "সম্মানিত ১০০ এশীয় নারী পুরস্কার" দিয়ে তার প্রচেষ্টাকে স্বীকৃতি জানিয়েছে। ২০১৪ সালে, তিনি জন-ভোটের মাধ্যমে এন-পিস পুরস্কারের জন্য নির্বাচিত হয়েছিলেন। ২০১৬ সালে তিনি "গ্লোবাল উইমেন লিডারশিপ অ্যাওয়ার্ড" জিতেছিলেন।
ফ্রেশতা কোহিস্তানি

ফ্রেশতা কোহিস্তানি (১৯৯১–২৪ ডিসেম্বর, ২০২০) ছিলেন একজন আফগান নারী অধিকার কর্মী এবং একজন গণতন্ত্রকামী আইনজীবী। নারী অইকার নিয়ে লড়াই করার জন্য মাত্র ২৯ বছর বয়সে তাকে হত্যা করা হয়েছিল।
আফগানিস্তানে নারীর অধিকারের পক্ষে কোহলিস্তানি প্রায়শই রাজধানী কাবুলে বিভিন্ন অনুষ্ঠান ও কর্মসূচির আয়োজন করতেন। তিনি তার বার্তা প্রচারের জন্য প্ল্যাটফর্ম হিসাবে সামজিক যোগাযোগ মাধ্যমও ব্যবহার করেছিলেন এবং তার একদল বিশাল সংখ্যক অনুসারীও তৈরি হয়েছে।
২০২০ সালের ডিসেম্বরে আফগানিস্তানের কপিসা প্রদেশের হেসা আউয়াল কোহিস্তান জেলায় মোটরসাইকেলে করে আসা আততায়ী বন্দুকধারীরা তার বাড়ির কাছে তাকে হত্যা করেছিল। তখন তার বয়স ছিল মাত্র ২৯ বছর। এই হামলায় তার ভাইও মারা গিয়েছিলেন। হামলার পরপরই বন্দুকধারীরা পালিয়ে গিয়েছিল। মৃত্যুর আগেই তিনি হুমকি পেয়েছিলেন এবং এইমর্মে কোহিস্তানি কর্তৃপক্ষের কাছে সুরক্ষাও চেয়েছিলেন।
রোকিয়া আবু বকর

রোকিয়া আবুবকর (৭ জুন ১৯১৭-?) ছিলেন একজন আফগান রাজনীতিবিদ এবং যৌথভাবে আফগানিস্তানের সংসদে নির্বাচিত প্রথম নারী সদস্য।
রোকিয়া আবু বকর ১৯১৭ সালে জন্মগ্রহণ করেছিলেন। ১৯৩৩ সালের আগস্টে তিনি তার প্রথম স্বামী মুহাম্মদ ইউসুফকে বিয়ে করেছিলেন। তবে দু'বছর পরেই মুহাম্মদ ইউসুফের মৃত্যু হয়েছিল।
তিনি কাবুল বিশ্ববিদ্যালয়ের সমাজবিজ্ঞান অনুষদে অধ্যয়ন করেছেন এবং ১৯৪০ সালে একজন শিক্ষিকা হিসেবে কর্মজীবন শুরু করেছিলেন। ১৯৪১ থেকে ১৯৪৯-এর মধ্যে তিনি কাবুলের জর্ঘুনা বালিকা বিদ্যালয়ের পরিচালিকা ছিলেন। ১৯৪৫ সালে তিনি দ্বিতীয় স্বামীরূপে মুহাম্মদ আবুবকরকে বিয়ে করেছিলেন; এই দম্পতির দুটি কন্যা এবং একটি পুত্র রয়েছে এবং ১৯৭০ সালে তাদের বিবাহবিচ্ছেদ হয়েছিল। জর্ঘুনা বালিকা বিদভালয় ছেড়ে যাওয়ার পরে এবং ১৯৬৩ সালে শিক্ষা মন্ত্রণালয়ে যোগদানের আগে তিনি ১৯৬২ সাল পর্যন্ত নারী কল্যাণ সমিতির সাধারণ পরিচালক হিসাবে কাজ করেছিলেন। তিনি রেড ক্রিসেন্ট সোসাইটির সাধারণ পরিচালক হিসাবেও দায়িত্ব পালন করেছিলেন।
১৯৬৪ সালের সংবিধান অনুসারে তিনি একই বছরে সাংবিধানিক পরিষদে নির্বাচিত হয়েছিলেন যা আফগান নারীদেরকে প্রথমবারের মত ভোটাধিকারের সাথে পরিচয় করিয়ে দিয়েছিল। পরবর্তীকালে ১৯৬৫ সালের নির্বাচনে নির্বাচিত চারজন নারী সংসদ সদস্যের অন্যতম ছিলেন তিনি। নির্বাচনে তিনি প্রথম কাবুল সিটি জেলার প্রতিনিধিত্ব করেছিলেন। তবে ১৯৬৯ সালের নির্বাচনে তিনি প্রতিদ্বন্দ্বিতা করেননি।
হুমাইরা সাকিব

হুমাইরা সাকিব (জন্ম ১৯৮০) হলেন একজন আফগান সাংবাদিক এবং নারী মানবাধিকার কর্মী। তিনি আফগানিস্তানের অন্যতম শীর্ষস্থানীয় সক্রিয়কর্মী, যিনি নেগাহ-এ-জান পত্রিকা এবং আফগান উইমেন'স নিউজ এজেন্সি পত্রিকায় লেখালেখির মাধ্যমে তার উগ্রবাদী ইসলামি রাষ্ট্রে নারীদের প্রতি চরম ধরনের হয়রানির বিরুদ্ধে প্রতিবাদ করে যাচ্ছেন। তিনি দাবি জানিয়েছেন যে, "নারীদের বিরুদ্ধে সহিংসতা দূরীকরণের জন্য সংসদের আইন প্রণয়ন এবং তা জোরালোভাবে প্রয়োগ করা উচিত...। শিক্ষা হল সমাজে নারীর ভূমিকা সম্পর্কে মানসিকতা পরিবর্তনের মূল চাবিকাঠি।" তিনি বর্তমানে লেখিকা ও সম্পাদিকা হিসাবে উইমেন'স নিউজ এজেন্সির হয়ে কাজ করে নারীর অধিকারকে আরও এগিয়ে নিয়ে যাওয়ার প্রচেষ্টা চালাচ্ছেন।
হুমাইরা সাকিব ১৯৮০ সালে আফগানিস্তানে জন্মগ্রহণ করেছিলেন। দেশে প্রচলিত রীতি অনুসারে তার বাবা-মা কিশোরী বয়সে তাকে বিয়ে দিয়েছিলেন। তিনি বিবাহে বেশ খুশিই ছিলেন এবং ২০ বছর বয়সেই তিন কন্যার মা হয়েছিলেন। একই সাথে তিনি কলেজের পড়াশোনা সমাপ্ত করেছিলেন এবং তার স্বামীর সহায়তায় কাবুল বিশ্ববিদ্যালয় থেকে মনোবিজ্ঞানে একটি ডিগ্রি অর্জন করেছিলেন।
ব্রাইস পর্বত

ব্রাইস পর্বত কানাডার ব্রিটিশ কলাম্বিয়া প্রদেশের অন্তর্গত এবং আলবার্টা প্রদেশের সীমানায় অবস্থিত উচ্চতার একটি পর্বত। এটি কলাম্বিয়া বরফক্ষেত্রের দক্ষিণ পশ্চিম কোনে অবস্থিত এবং 'আইসফিল্ড পার্কওয়ে' হতে দেখা যায়। পর্বতটির উত্তরাংশ একটি শৈলশিরা দিয়ে কলাম্বিয়া বরফক্ষেত্রের সাথে যুক্ত। উচ্চতার হিসেবে ব্রাইস পর্বত, ব্রিটিশ কলাম্বিয়া প্রদেশের পর্বগুলির মধ্যে পঞ্চদশ সর্বোচ্চ পর্বত।
১৮৯৮ সালে তৎকালীন লন্ডন আলপাইন ক্লাবের সভাপতি ভিসকাউন্ট জেমস ব্রাইসের নামানুসারে ব্রিটিশ পর্বতারোহী জন নরম্যান কলি, এই পর্বতের নামকরণ করেছিলেন। ১৯১৪ সালে "জিওগ্রাফিক বোর্ড অব কানাডা" নামটি আনুষ্ঠানিকভাবে গ্রহণ করে।
১৯০২ সালে জেমস আউটরাম এবং ক্রিস্টিয়ান কউফম্যান সর্বপ্রথম এই পর্বত আরোহণ করেছিলেন। দুর্গম পথের কারণে পর্বতটিতে খুবই কম আরোহণ করা হয়। তবে সমস্যা নিরসনে সম্প্রতি গতায়ন সুবিধা বাড়ানোর জন্য কিছু সংযোগ রাস্তা নির্মাণ করা হয়েছে।
ফাতিমা আজিজ

ফাতিমা আজিজ ( ; ; ১৯৭৩ - ২০ মার্চ ২০২১) ছিলেন একজন আফগান চিকিৎসক এবং রাজনীতিবিদ। ২০০৫ সালে কয়েক দশকের পর অনুষ্ঠিত হওয়া আফগানিস্তানের প্রথম সংসদ নির্বাচনে কুন্দুজ প্রদেশের প্রতিনিধি হিসাবে তিনি সংসদের নিম্নকক্ষে নির্বাচিত হয়েছিলেন। পরবর্তীতে ২০১০ ও ২০১৮ সালের নির্বাচনে তিনি আরো দুইবার নির্বাচিত হয়েছিলেন। ক্যান্সারে আক্রান্ত হয়ে ২০২১ সালে মৃত্যুর আগ পর্যন্ত তিনি সংসদ সদস্য হিসাবে দায়িত্ব পালন করেছিলেন।
ফাতিমা আজিজের প্রথম ভাষা ছিল দারি এবং তিনি পশতু, ইংরেজি ও উর্দুও বলতে পারতেন। তিনি একজন প্রকৌশলীর সাথে বিবাহবন্ধনে আবদ্ধ হয়েছিলেন এবং তার দুটি কন্যা ও দুটি পুত্র রয়েছে। তার ভাই কুন্দুজের অর্থনীতি মন্ত্রণালয়ের একজন প্রতিনিধি ছিলেন। ২০২০ সালে তিনি কোভিড-১৯ পরীক্ষায় তিনি সংক্রমিত বলে বলে ফলাফল এসেছিল এবং অক্সিজেন টিউব সহ বিছানায় শোয়া আবস্থায় তিনি একটি অনলাইন ভিডিও পোস্ট করেছিলেন। ২০২১ সালের ১২ মার্চ সুইজারল্যান্ডের একটি হাসপাতালে তিনি ক্যান্সারে আক্রান্ত হয়ে মৃত্যুবরণ করেছেন।
সিতারা আছকজাই

সিতারা আছকজাই (১৯৫৬/১৯৫৭ – ১২ এপ্রিল, ২০০৯) ছিলেন একজন শীর্ষস্থানীয় আফগান নারী অধিকার কর্মী এবং কান্দাহার আঞ্চলিক সংসদের সদস্য। তালেবানরা তাকে হত্যা করেছিল।
আছকজাই হল আফগানিস্তানের বৃহত্তম নৃতাত্ত্বিক গোষ্ঠীগুলির অন্যতম একটি গোষ্ঠীর নাম, যা পাশতু জনগোষ্ঠীর দুররানি জাতি উপজাতিগুলির একটির সহগোষ্ঠী। তিনি আফগানিস্তান এবং জার্মানির মধ্যে দ্বৈত নাগরিকত্ব নিয়েছিলেন। তার নিকটাত্মীয় পরিবারের বেশিরভাগ সদস্য কানাডার টরন্টো অঞ্চলে বসবাস করায় তিনি সেখানেও সুপরিচিত ছিলেন।
ফ্রোজান ফানা

ফ্রোজান ফানা (জন্ম ১৯৬৯) ২০০৯ সালের আফগান রাষ্ট্রপতি নির্বাচনের একজন প্রার্থী ছিলেন। তিনি তার আগে কখনও রাজনৈতিক কর্মকাণ্ডের সাথে জড়িত ছিলেন না। তিনি একজন অর্থোপেডিক সার্জন ছিলেন এবং তার স্বামী আব্দুল রহমান ছিলেন আফগান বিমানমন্ত্রী।
নির্বাচনী পোস্টারে নিজের ছবি ব্যবহারের জন্য তিনি ব্যাপকভাবে সমালোচিত হয়েছিলেন।
২০০৯ সালের রাষ্ট্রপতি নির্বাচনের আরেকজন প্রার্থী ছিলেন শাহলা আতা। তিনি ইতোমধ্যে আফগানিস্তানের পার্লামেন্ট লয়া জিরগার সদস্য ছিলেন। ২০০৪ সালে ১৮ জন রাষ্ট্রপতি প্রার্থীর মধ্যে মাসুদা জালাল ৬ষ্ঠ স্থান লাভের পর প্রেসিডেন্ট হামিদ কারজাই তাকে তার মন্ত্রীসভার নারী বিষয়ক প্রতিমন্ত্রী নিযুক্ত করেছিলেন।
টরোন্টো স্টারের লেখা রোসি ডিম্যানোর মতে ফ্রোজেন ফানা নারী হওয়ার কারণে প্রচারণায় বিভিন্ন ধরনের সমস্যার সম্মুখীন হয়েছিলেন। ডিম্যানো ফানার উদ্বেগকে বর্ণনা করে বলেছিলেন, "কারজাইয়ের প্রশাসনের মধ্যে তার স্বামীকে হত্যা করা হয়েছিল, কারণ তার স্বামী রাষ্ট্রপতি পদের জন্য সম্ভাব্য প্রার্থী হিসাবে আর্বিভূত হয়েছিলেন"।
ডিম্যানো ফানাকে উল্লেখ করে তার সমস্যাগুলোর উদ্ধৃত করেছেন যে ফানা অন্যন্যাও মহিলাদের কাছে রোল মডেল হয়ে উঠায় তাকে অনেক ধরনের হুমকির মুখোমুখি হতে হয়েছিল।
নির্বাচনের প্রাথমিক ফলাফলে মোট ৮,১৫৯ টি ভোট পেয়ে তিনি বত্রিশ জনের মধ্যে অষ্টম হয়েছিলেন।
শাকিবা হাশেমি

শাকিবা মতিন হাশেমি হলেন একজন আফগানী রাজনীতিবিদ। ২০০৫ সালে তিনি আফগানিস্তানের বিধানসভার নিম্নকক্ষে কান্দাহার প্রদেশের প্রতিনিধিত্ব করে নির্বাচিত হয়েছিলেন।
নেভি পোস্টগ্র্যাজুয়েট স্কুলে তৈরি কান্দাহার সম্পর্কিত একটি প্রতিবেদনে বলা হয়েছিল যে "শাকিবা হাশেমি পরিবেশ কমিটিতে বসেছেন; এই দায়িত্ব নেওয়ার আগে তিনি একটি বিদ্যালয়ের অধ্যক্ষ ছিলেন; তার বাবা কান্দাহার প্রাদেশিক পরিষদের সদস্য ছিলেন; এবং তিনি আফগানিস্তানের ন্যাশনাল ইউনাইটেড পার্টির সদস্য।"
হাশেমি ২০১০ সালে ৬৪১টি ভোট নিয়ে পুনর্নির্বাচিত হয়েছিলেন। তিনি আহমেদ ওয়ালি কারজাইয়ের বিরুদ্ধে স্পষ্টবাদী ছিলেন এবং দাবি করেছিলেন যে সে তাকে হুমকি দিয়েছে। তিনি দুর্নীতির বিরুদ্ধেও বলেছিলেন, নির্বাচনের আগে তাকে ঘুষ দেওয়ার প্রস্তাব দেওয়া হয়েছিল এবং তিনি তা প্রত্যাখ্যান করেছিলেন। 
২০১৬ সালে, হাশেমিকে আফগানিস্তানের নির্বাচন ও স্বচ্ছতা নজরদারি সংস্থা "নারী সংসদ সদস্যদের আরও উন্নত সংযোগ তৈরি করে স্থানীয় পর্যায়ে নারীর মর্যাদা বৃদ্ধি" নামে একটি কর্মসূচী বাস্তবায়নে তার অবদানের জন্য তাকে ধন্যবাদ জানিয়েছিল।
ফারিবা আহমাদি কাকর

ফারিবা আহমাদি কাকর ( ) হলেন একজন আফগান রাজনীতিবিদ। ২০০৫ সালে তিনি আফগানিস্তানের জাতীয় বিধানসভার নিম্নকক্ষের নির্বাচনে কান্দাহার প্রদেশের প্রতিনিধি হিসাবে নির্বাচিত হয়েছিলেন 
ফারিবা আহমাদি কাকর ১৯৬৫ সালে কান্দাহারে জন্মগ্রহণ করেছিলেন। নেভি পোস্টগ্রাজুয়েট স্কুলে তৈরি কান্দাহার সম্পর্কিত একটি প্রতিবেদনে বলা হয়েছিল যে "তিনি একজন "স্ব-শিক্ষিত শিক্ষিকা" এবং পাশতু নৃগোষ্ঠীর সদস্য। তিনি যোগাযোগ কমিটিতে বসছেন।"
২০১৩ এর আগস্টে আফগানিস্তানের গজনিতে তার বাচ্চাদের সাথে বেড়াতে যাওয়ার সময় তাকে তালেবানরা অপহরণ করেছিল এবং তাকে মুক্তির বিনিময়ে চার তালেবান বন্দীকে মুক্তি দেওয়ার দাবি জানিয়েছিল। ২০১৩ সালের ৮ই সেপ্টেম্বরে বন্দী অবস্থায় থাকা বেশ কয়েকজন তালেবান যোদ্ধার পরিবারের সদস্যদের মুক্তির বিনিময়ে তাকে মুক্তি দেওয়া হয়েছিল।
সাহিরা শরিফ

সাহিরা শরিফ ("সায়রা শরীফ" ) হলেন একজন আফগান রাজনীতিবিদ যিনি ২০০৫ সালে আফগানিস্তানের জাতীয় বিধানসভার নিম্নকক্ষের নির্বাচনে খোস্ত প্রদেশের প্রতিনিধি হিসাবে নির্বাচিত হয়েছিলেন।
নেভি পোস্টগ্রাজুয়েট স্কুলে তৈরি কান্দাহার সম্পর্কিত একটি প্রতিবেদনে উল্লেখ করা হয়েছিল যে তিনি ""সম্ভবত হেজব-ই-ইসলামির সাথে জড়িত ছিলেন""। তিনি পশতুন নৃগোষ্ঠীর একজন সদস্য।
তিনি বিশ্ববিদ্যালয়ে পড়াশোনা করেছিলেন এবং স্নাতকোত্তর ডিগ্রিও অর্জন করেছেন।
সংসদ সদস্য হয়ে তিনি শিক্ষা কমিটিতে বসেছিলেন। তিনি হেজব-ই-ইসলামির প্রাক্তন নেত্রী হলেও ২০০৫ সালে স্বতন্ত্র প্রার্থী হিসাবে নিজেকে উপস্থাপন করেছিলেন এবং মনে করা হয় যে তিনি হামিদ কারজাই প্রশাসনকে সমর্থন করেছিলেন।
তিনি নিজেকে একজন নারী অধিকার কর্মী হিসাবে বর্ণনা করে থাকেন।
২০০৯ সালের রাষ্ট্রপতি নির্বাচনের সময় তিনি আশরাফ গনিকে সমর্থন করেছিলেন।
২০১০ সালে আফগান সংসদীয় নির্বাচনের ক্ষেত্রে তিনি খোস্ত প্রদেশ থেকে স্বতন্ত্র প্রার্থী হিসেবে প্রতিদ্বন্দিতা করেছিলেন।
উত্তরবঙ্গ এক্সপ্রেস

১৩১৪৭/৪৮ শিয়ালদহ-বামনহাট উত্তরবঙ্গ এক্সপ্রেসটি ভারতীয় রেলের পূর্ব রেল অঞ্চলের অন্তর্গত একটি এক্সপ্রেস ট্রেন, যা ভারতের শিয়ালদহ ও বামনহাটের মধ্যে চলাচল করে।
এটি পশ্চিমবঙ্গ রাজ্যে শিয়ালদা থেকে বামনহাট পর্যন্ত ১৩১৪৭ নং ট্রেন এবং বিপরীত অভিমুখে ১৩১৪৮ নং ট্রেন হিসাবে পরিচালনা করা হয়।
১৩১৪৭/৪৮ শিয়ালদহ–বামনহাট উত্তরবঙ্গ এক্সপ্রেসে বর্তমানে ১ টি এসি ২ টিয়ার, ১ টি এসি ৩ টিয়ার, ৯ টি স্লিপার ক্লাস, ৪ টি সাধারণ অনারক্ষিত এবং ২ টি এসএলআর (সিটিং কাম লাগেজ রেক) কোচ রয়েছে। এটিতে কোন প্যান্ট্রি গাড়ি নেই।
ভারতের বেশিরভাগ ট্রেন পরিষেবাদির রীতি অনুসারে, চাহিদার উপর নির্ভর করে ভারতীয় রেলের বিবেচনার ভিত্তিতে কোচের বিন্যাস সংশোধন করা যেতে পারে।
১৩১৪৭/৪৮ শিয়ালদহ–বামনহাট উত্তরবঙ্গ এক্সপ্রেসের গুরুত্বপূর্ণ বিরতিস্থলসমূহ:
নাদওয়াতুল মুসান্নিফীন

নাদওয়াতুল মুসান্নিফীন () হল দিল্লির শিক্ষাভিত্তিক গবেষণা প্রতিষ্ঠান এবং প্রকাশনা সংস্থা। ১৯৩৮ সালে আতিকুর রহমান উসমানি, হামিদ আল-আনসারী গাজী, হিফজুর রহমান সিওহারভি এবং সাইদ আহমদ আকবরাবাদী সহ অন্যান্য পণ্ডিতগণ এই প্রতিষ্ঠানটি প্রতিষ্ঠা করেছিলেন।
এটি ১৯৩৮ সালে আতিকুর রহমান উসমানি, হামিদ আল-আনসারী গাজী, হিফজুর রহমান সিওহারভি এবং সাইদ আহমদ আকবরাবাদী প্রতিষ্ঠা করেছিলেন। মূলত এটি করোল বাগে প্রতিষ্ঠিত হয়েছিল। ১৯৪৭ সালের দাঙ্গার সময়ে এই প্রতিষ্ঠানটি ক্ষতির সম্মুখীন হয়েছিল। আতিকুর রহমান উসমানি কর্তৃক ভারত বিভাজনের পর এটি নিকটবর্তী দিল্লি জামে মসজিদে স্থানান্তরিত হয়।
প্রতিষ্ঠানটি ধর্ম, ইতিহাস, সংস্কৃতি এবং ধর্মতত্ত্ব সম্পর্কিত বিভিন্ন বিষয় নিয়ে বই প্রকাশ করে। প্রতিষ্ঠানটি "বুরহান" নামে একটি সাময়িকী প্রকাশ করেছিল যা শিবলী একাডেমির "আল-মা'আরিফের" পরে সেরা ইসলামি পত্রিকা হিসাবে বিবেচিত হয়।
নাদওয়াতুল মুসান্নিফীন আবু বকরের সরকারি চিঠি, উমর ফারুকের" "সরকারি চিঠি, উসমান গনির সরকারি চিঠি, খিলাফতের" "গভীর" "অর্থনৈতিক" "বিশ্লেষণ," "আরবি সাহিত্যে প্রাচীন ভারত", "ভারতীয় ইতিহাসে নতুন আলো - একটি আরবি পাণ্ডুলিপি থেকে দিল্লি বিশ্ববিদ্যালয়ের আরবি বিভাগের প্রাক্তন প্রধান অধ্যাপক খুরশিদ আহমদ ফারিকের সংকলিত প্রথম শতাব্দী এবং রিদার ইতিহাসের একজন রাষ্ট্রনায়ক ইত্যাদি ২৫০টিরও বেশি বই প্রকাশ করে।
জামিয়া মিলিয়া ইসলামিয়ায় আব্দুল ওয়ারিস খান "ইসলামি উলূম মেঁ নাদওয়াতুল মুসান্নিফীন কি খিদমত: এক মুতালা", (অনুবাদ: "The contribution of Nadwatul Musannifeen in Islamic studies: A study; ইসলামি শিক্ষায় নাদওয়াতুল মুসান্নিফীনের অবদান: একটি গবেষণা") নামে একটি ডক্টরার থিসিস লিখেছিলেন।
সিমা সমর

সিমা সমর ( ; জন্ম ৩ ফেব্রুয়ারি, ১৯৫৭) হলেন একজন আফগান নারী ও মানবাধিকার আইনজীবী, সক্রিয়কর্মী এবং জাতীয় ও আন্তর্জাতিক বিভিন্ন ফোরামের সমাজকর্মী। তিনি ২০০১ থেকে ২০০৩ সালের ডিসেম্বর পর্যন্ত আফগানিস্তানের নারী বিষয়ক মন্ত্রীর দায়িত্ব পালন করেছিলেন। তিনি বর্তমানে আফগান স্বাধীনতা মানবাধিকার কমিশনের (এআইএইচআরসি) সভাপতির দায়িত্ব পালন করছেন এবং ২০০৫ থেকে ২০০৯ সাল পর্যন্ত সুদানের মানবাধিকার পরিস্থিতি সম্পর্কে জাতিসংঘের বিশেষ প্রতিবেদক ছিলেন। ২০১১ সালে তিনি নতুন প্রতিষ্ঠিত সত্য ও ন্যায়বিচার পার্টির অংশ ছিলেন। ২০১২ সালে, "বিশ্বের সবচেয়ে জটিল ও বিপজ্জনক অঞ্চলে, মানবাধিকার, বিশেষত নারীর অধিকার প্রতিষ্ঠায় তাঁর দীর্ঘকালীন এবং সাহসী আত্মোৎসর্গের জন্য" তিনি রাইট লাইভলিহুড পুরস্কার পেয়েছিলেন।
মানবাধিকার এবং গণতন্ত্র সম্পর্কে কাজের জন্য তিনি অসংখ্য আন্তর্জাতিক পুরস্কার পেয়েছেন, তার মধ্যে উল্লেখযোগ্য হল-
এতিয়েন-লুই মাল্যুস

এতিয়েন-লুই মাল্যুস (, ২৩শে জুলাই, ১৭৭৫ – ২৩শে ফেব্রুয়ারি, ১৮১২) একজন ফরাসি সামরিক কর্মকর্তা, প্রকৌশলী, পদার্থবিজ্ঞানী ও গণিতবিদ ছিলেন।
মাল্যুস ফ্রান্সের রাজধানী প্যারিসে জন্মগ্রহণ করেন। তিনি ১৭৯৮ থেকে ১৮০১ পর্যন্ত সামরিক অধিনায়ক নাপোলেওঁ-র নেতৃত্বে মিশর অভিযানে অংশ নেন। তিনি আঁস্তিত্যু দেজিপ্ত নামক গবেষণা প্রতিষ্ঠানের গণিত বিভাগের সদস্য ছিলেন। ১৮১০ সালে তিনি ফ্রান্সের আকাদেমি দে সিয়ঁস (বিজ্ঞান অ্যাকাডেমি)-এর সদস্যপদ লাভ করেন। ঐ বছর লন্ডনের রাজকীয় সমিতি তাঁকে রামফোর্ড পদকে ভূষিত করে।
মাল্যুসের গাণিতিক কর্মকাণ্ডের প্রায় পুরোটাই আলোর গবেষণার সাথে সম্পর্কিত। তিনি রশ্মিব্যবস্থা নামক জ্যামিতিক ব্যবস্থা অধ্যয়ন করেন, যা ইউলিউস প্ল্যুকারের রেখা জ্যামিতির সাথে ঘনিষ্ঠভাবে সম্পর্কিত ছিল। তিনি ক্রিস্টিয়ান হয়গেন্সের আলোক সম্পর্কিত তত্ত্বগুলি যাচাই করার জন্য পরীক্ষা সম্পাদন করেন এবং তত্ত্বটিকে পুনরায় বিশ্লেষণী রূপে রচনা করেন। ১৮০৯ সালে তিনি প্রতিফলনের মাধ্যমে আলোকের মেরুকরণ সংক্রান্ত আবিষ্কারটি প্রকাশ করেন এবং ১৮১০ সালে স্ফটিক বা কেলাসে আলোর দ্বৈত প্রতিসরণ সংক্রান্ত তত্ত্বটি প্রদান করেন।
মাল্যুস তাঁর আবিষ্কৃত প্রতিফলনের মেরুকরণ কোণটির সাথে প্রতিফলনকারী পদার্থের প্রতিসরাংকের মধ্যকার সম্পর্ক শনাক্ত করতে চেষ্টা করেছিলেন। যদিও তিনি পানি বা জলের জন্য এই সম্পর্কটি সঠিকভাবে নির্ণয় করতে সক্ষম হয়েছিলেন, কিন্তু কাচের জন্য তা করতে সক্ষম হননি। এর কারণ তাঁর সময়ে কাচের মান তেমন উন্নত ছিল না; বেশির ভাগ কাচের পৃষ্ঠতলের প্রতিসরাংক এবং কাচের অভ্যন্তরভাগের প্রতিসরাংকের মধ্যে ভিন্নতা ছিল। শেষ পর্যন্ত ১৮১৫ সালে এসে স্যার ডেভিড ব্রিউস্টার উচ্চমানের কাচ নিয়ে পরীক্ষা চালানোর সুযোগ পান এবং উপর্যুক্ত সম্পর্কটিকে সঠিকভাবে সূত্রায়ন করেন, যার নাম দেওয়া হয়েছে ব্রিউস্টারের সূত্র। এই সূত্রটিকে পরবর্তী আরেকজন ফরাসি পদার্থবিজ্ঞানী ওগ্যুস্তাঁ-জঁ ফ্রেনেল তাঁর ফ্রেনেল সমীকরণগুলির একটি বিশেষ ক্ষেত্র হিসেবে তাত্ত্বিকভাবে ব্যাখ্যা করেন।
মাল্যুস সম্ভবত সবচেয়ে বেশি স্মরণীয় মাল্যুসের সূত্রের কারণে। কোনও মেরুকারককে যখন কোনও আপতিত রশ্মিপটির পথে স্থাপন করা হয়, তখন যে তীব্রতা লব্ধ হয়, সেটিকে এই সূত্রটির মাধ্যমে নির্ণয় করা যায়। ফ্রান্সের প্যারিসের আইফেল টাওয়ার বুরূজের উপরে যে ৭২ জন বিখ্যাত ফরাসি ব্যক্তির নাম খোদাই করা আছে, মাল্যুসের নামও তাদের মধ্যে একটি।
ফার্খুন্দা জাহরা নাদেরি

ফার্খুন্দা জাহরা নাদেরি () হলেন একজন আফগান রাজনীতিবিদ। তিনি রাষ্ট্রপতি আশরাফ গনির জাতিসংঘ বিষয়ক জ্যেষ্ঠ উপদেষ্টা। ২০১৬ সালে রাষ্ট্রপতির সমন জারির মাধ্যমে তাকে এই পদে নিয়োগ দেওয়া হয়েছিল। তিনি এর আগে ২০১০ সালের আফগান সংসদীয় নির্বাচনের নির্বাচিত হয়েছিলেন ও ২০১০ থেকে ২০১৫ সাল পর্যন্ত আফগানিস্তান জাতীয় পরিষদের সদস্য হিসাবে দায়িত্ব পালন করেছিলেন। তিনিই একমাত্র নারী প্রতিনিধি যিনি ২০১০ ও ২০১২ সালে প্যারিসে টানা তিনটি শ্যান্টিলি সম্মেলনে অংশ নিয়েছিলেন।
২০১২ সালের জুলাইতে, নাদেরিকে এন-শান্তি (জাতিসংঘ উন্নয়ন প্রোগ্রাম) পুরস্কার প্রদান করা হয়।
নাদেরি ১৯৮১ সালের এপ্রিলে জন্মগ্রহণ করেছিলেন। তিনি আফগান বাগলান ইসমাইলির নেতা সৈয়দ মনসুর নাদেরির মেয়ে। 
তিনি বাগলান ও কাবুল প্রদেশের প্রাথমিক ও মাধ্যমিক বিদ্যালয়ে পড়াশোনা করেন এবং ২০০১ সালে লন্ডনের হ্যারো কলেজ থেকে স্নাতকোত্তর শেষ করেন। তিনি তাশখন্দের ওয়েস্টমিনস্টার আন্তর্জাতিক বিশ্ববিদ্যালয়ে আইন বিষয়ে পড়াশোনা করেন এবং ২০০৭ সালে একই বিশ্ববিদ্যালয় থেকে বিএ ডিগ্রি অর্জন করেন।
ফাবিওলা জানত্তি

ফাবিওলা জানত্তি (, আ-ধ্ব-ব: [faˈbiːola dʒaˈnɔtti]}; জন্ম ২৯শে অক্টোবর, ১৯৬০) একজন ইতালীয় পরীক্ষাধর্মী কণা পদার্থবিজ্ঞানী এবং প্রথম নারী যিনি সুইজারল্যান্ডের জেনেভা শহরের কাছে অবস্থিত সের্ন নিউক্লীয় গবেষণার জন্য ইউরোপীয় সংস্থার (সের্ন) মহাপরিচালক পদে নিয়োগ পান। তিনি ২০১৬ সালের ১লা জানুয়ারি পাঁচ বছরের জন্য এই পদে নিয়োগ পান এবং ২০২১ সালে সের্নের নির্বাহী পরিষদ এক অভূতপূর্ব ঐতিহাসিক সিদ্ধান্তে তাঁকে আরও পাঁচ বছরের জন্য ও ২০২৫ সাল পর্যন্ত এই পদে পুনর্নির্বাচিত করে।
জানত্তি মিলান বিশ্ববিদ্যালয় থেকে অতিপারমাণবিক পদার্থবিজ্ঞানে ডক্টরেট উপাধি অর্জন করেন। তিনি ১৯৮৭ সাল থেকে সের্নের অনেকগুলি কণা পদার্থবৈজ্ঞানিক পরীক্ষার উপরে কাজ করেছেন। সের্ন বিশ্বের বৃহত্তম কণা পদার্থবিজ্ঞান গবেষণাগারটি পরিচালনা করে। তিনি ২০০৩ সাল থেকে অ্যাাটলাস পরীক্ষাটির উপরে কাজ করেন। ২০০৯ সালে তাঁকে প্রকল্পটির শীর্ষ পদ প্রদান করা হয়। ফলে তিনি প্রকল্পটির সাথে সংশ্লিষ্ট ৩৮টি দেশের ৩০০০ পদার্থবিজ্ঞানীকে নেতৃত্বদানের পাশাপাশি দলটির সামগ্রিক বৈজ্ঞানিক কৌশল নির্ধারণ ও বিশাল এই কণা চিহ্নিতকারকের প্রতিদিনকার কাজকর্মের উপরে নজরদারি করার গুরুদায়িত্ব লাভ করেন। তাঁর নেতৃত্বে দলটি ২০১২ সালে হিগস বোসন কণাটি আবিষ্কার করে। এই কণাটির অস্তিত্ব আবিষ্কারের ফলে ১৯৬০ সালে ব্রিটিশ পদার্থবিজ্ঞানী পিটার হিগস কর্তৃক ভবিষ্যৎব্যক্ত হিগস ক্ষেত্রটির অস্তিত্ব নিশ্চিত হয়, যে ক্ষেত্রটি সমস্ত অতিপারমাণবিক কণার ভরের জন্য দায়ী। এটি ছিল পদার্থবিজ্ঞানের ইতিহাসের এক যুগান্তকারী মুহূর্ত।
শিনকাই করোখাইল

শিনকাই জাহিন করোখাইল ( ) হলেন একজন আফগান রাজনীতিবিদ এবং অধিকারকর্মী। তিনি মূলত নারীদের রাজনৈতিক প্রতিনিধিত্বকারী হিসেবে এবং শিশুদের সুরক্ষা নিয়ে কাজ করেন। তিনি কানাডায় আফগানিস্তানের রাষ্ট্রদূত হিসেবেও দায়িত্বপালন করেছেন।
কারোখাইল আফগানিস্তানের কাবুলে পুশতু পিতামাতার ঘরে জন্মগ্রহণ করেন। তিনি কাবুল বিশ্ববিদ্যালয়ের মেডিকেল কলেজ থেকে পড়াশুনা করেন এবং সেখান থেকে মেডিকেল ডিগ্রী লাভ করেন। এছাড়া তিনি পাকিস্তানের ইসলামাবাদের জাতীয় আধুনিক ভাষা ইনস্টিটিউট থেকে ইংরেজিতে ডিপ্লোমা অর্জন করেন। তিনি দারি, পশতু, ফার্সি, উর্দু এবং ইংরেজিতে কথা বলেন।
আফগানিস্তানের জাতীয় সংসদে কাবুল জনগণের প্রতিনিধিত্ব করতে, কারোখাইল ২০০৫ সালে সংসদ সদস্য হিসেবে নির্বাচিত হন। তিনি ২০১০ সালের সংসদ নির্বাচনে পুনরায় নির্বাচিত হন। তিনি সংসদীয় মহিলা ককেশাস কমিটির একজন সদস্য ছিলেন এবং বাজেট ও অর্থ কমিটিতে দায়িত্ব পালন করেছেন।
কারোখাইল নারী অধিকার, সংঘাত প্রতিরোধ ইত্যাদি কর্মসূচী নিয়ে কাজ করেছেন।
১৯৯১ সালে, তিনি ও আরও কয়েকজন মিলে আফগান মহিলা শিক্ষা কেন্দ্র প্রতিষ্ঠা করেন, এখানে তিনি প্রথমে শিক্ষিকারূপে কাজ কাজ করেন ও পরবর্তী বছরগুলোতে অন্যান্য পদে কাজ করেন। ২০০২ সালে, তিনি এনজিওটির পরিচালক হন।
কারোখাইল শিয়া পারিবারিক আইনের বিতর্কিত খসড়ার বিরোধিতা করেন। বৈবাহিক ক্ষেত্রে নারীদের অনেক অধিকার থেকে বঞ্চিত করবে বিধায় খসড়াটি নিয়ে বিতর্ক হয়। আন্তর্জাতিক সংবাদের শিরোনাম হবার পর, আরো গ্রহণযোগ্য করতে পরে খসড়া আইনটিতে বেশ কিছু সংশোধনী করা হয়।
তিনি নারী নির্যাতন বিল নিয়ে কাজ করা কয়েকজনের অন্যতম ছিলেন, বিলটি ২০০৯ সালে আফগানিস্তানের রাষ্ট্রপতি কর্তৃক অনুমোদিত হয়।
২০১২ সালে মূল্যবোধ-ভিত্তিক নেতৃত্বের জন্য, তিনি ইস্ট ওয়েস্ট ইনস্টিটিউট থেকে প্রথম এইচ.এইচ. শেখ ফাতিমা বিনতে মোবারক পুরস্কার পেয়েছিলেন।
মরিয়ম দুরানি

মরিয়ম দুরানি (مَریَم دورانی; জন্ম ১৯৮৭) হলেন একজন আফগান সক্রিয়কর্মী এবং নারী অধিকার বিষয়ক আইনজীবী। ২০১২ সালে তিনি আন্তর্জাতিক সাহসী নারী পুরস্কার পেয়েছিলেন।
মরিয়ম দুরানি হলেন হাজী মোহাম্মদ আইসা দুরানির কন্যা এবং দুরানি উপজাতির সদস্য। তিনি আফগানিস্তানের আমেরিকান বিশ্ববিদ্যালয় থেকে স্নাতক ডিগ্রি অর্জন করেছেন। আইন ও রাষ্ট্রবিজ্ঞান এবং ব্যবসায় শিক্ষায়ও তার উচ্চশিক্ষায়তনিক ডিগ্রি রয়েছে। নারীদের সম্পর্কে কান্দাহারে অঞ্চলে অত্যন্ত রক্ষণশীল দৃষ্টিভঙ্গি থাকা সত্ত্বেও তিনি সেখানকার একজন নেত্রী, রোল মডেল এবং নারী পক্ষের সক্রিয় প্রতিমুর্তি হিসেবে আবির্ভূত হয়েছেন। তিনি ২০০৫ সালে ২১ বছর বয়সে প্রথমবার এবং ২০০৯ সালে দ্বিতীয় মেয়াদে তিনি কান্দাহার প্রাদেশিক পরিষদের সদস্য হিসাবে নির্বাচিত হন। তিনি নারীদের উদ্বেগ ও নারীদের দৃষ্টিভঙ্গি নিয়ে কাজ ও আলোচনার দিকগুলো পরিষদে তুলে ধরেছেন।
গালীল

গালীল (, "হাগালিল্"; ) হলো উত্তর দখলকৃত উত্তর ফিলিস্তিন ও দক্ষিণ লেবাননে অবস্থিত একটি অঞ্চল। ঐতিহ্যগতভাবে গালীল বলতে "উচ্চ গালীল" (, "হাগালিল্ হা 'এলিয়ন্"; ) ও "নিম্ন গালীলে" (, "গালিল্ তাহ্তোন্"; ) বিভক্ত পর্বতময় অংশকে বোঝানো হয়।
কর্মিল পর্বত-গিল্‌বোয় পর্বত শৈলশিরার উত্তরের এবং লিতানি নদীর পূর্ব-পশ্চিম ভাগের দক্ষিণের সমগ্র অঞ্চলকেই গালীল হিসেবে আখ্যায়িত করা হয়। এটি ইস্রায়েলীয় উপকূলীয় সমভূমি এবং পশ্চিমে একরসহ ভূমধ্যসাগরের তীর থেকে পূর্বদিকে যর্দন উপত্যকা পর্যন্ত বিস্তৃত; উত্তরদিকে লিতানি থেকে শুরু করে গোলান মালভূমির সাথে সীমান্ত তৈরিকারী এক টুকরো ভূখণ্ডসহ উত্তর-পূর্বে হর্মোণ পর্বতের গোড়ায় দান পর্যন্ত, দক্ষিণে কর্মিল পর্বত এবং গিল্‌বোয় পর্বত পর্যন্ত বিস্তৃত। এই সংজ্ঞায় জনীনের উত্তরের যিষ্রিয়েল উপত্যকার সমভূমি ও বৈৎ-শান উপত্যকা, গালীল সাগর এবং হুলা উপত্যকা অন্তর্ভুক্ত রয়েছে, যদিও এটিতে সাধারণত হাইফার অনতিদূরে উত্তরের শহরতলিকে অন্তর্ভুক্ত করা হয় না। এই সংজ্ঞা দ্বারা অঞ্চলটি ইস্রায়েলের প্রশাসনিক উত্তর জেলার বেশিরভাগ এলাকা এবং দক্ষিণ লেবাননের সাথে সমাপতিত হয়।
এই নিবন্ধটিতে কেবল গালীলের ইসরায়েলি অংশ নিয়ে আলোচনা করা হয়েছে।
এই অঞ্চলের ইস্রায়েলীয় নাম ইব্রীয় মূলশব্দ থেকে পাওয়া () (গ্যালাল), ‘জেলা’ এবং সাধারণত ‘সিলিন্ডারের’ চূড়ান্ত এক অনন্য শব্দ। যিশাইয় ৮:২৩ (বা বাইবেলের বিভিন্ন সংস্করণে ৯:১)-এ ব্যবহৃত হিব্রু রূপটি () গঠনাবস্থায় রয়েছে, যার অর্থ ‘জাতিসমূহের গালীল’, অর্থাৎ পুস্তকটির রচনাকালে গালীলের পরজাতীয়দের দ্বারা অধ্যুষিত অংশ।
অঞ্চলটি ক্রমশ প্রাচীন আরবিসহ অনেক ভাষায় “গালীল সাগর” হিসেবে পরিচিতি লাভ করে। হিব্রু ভাষায়, হ্রদটিকে কিন্নেরৎ হ্রদ (গণনা পুস্তক ৩৪:১১) হিসাবে, যা হিব্রু কিন্নর (বীণার আকৃতি বর্ণনা করে) থেকে আগত; গিনেষরৎ হ্রদ (লূক ৫:১) হিসাবে, যা ‘গীনোসার’ থেকে, যা গী (‘উপত্যকা’) ও নৎসর (‘শাখা’) বা নাৎসোর ('রক্ষার জন্য', 'নজর রাখা') থেকে আগত, যা সম্ভবত নাসরৎ শহরের প্রতি একটি ইঙ্গিত ছিল; হিসেবে উল্লেখ করা হয়েছে। এর পরিবর্তে দক্ষিণ-পশ্চিমাঞ্চলীয় তিবিরিয়া শহর থেকে তিবিরিয়া সাগর নাম (যোহন ৬:১) এসেছে, খ্রিস্টীয় প্রথম শতাব্দীর রোমীয় সম্রাট তিবিরিয় কৈসরের নামানুসারে যার নামকরণ করা হয়েছিল। এগুলো হল “গালীল সমুদ্রের” পরিবর্তে মূলত অভ্যন্তরীণ যিহূদী-রচিত সাহিত্যে ব্যবহৃত তিনটি নাম। 
তবে ইহুদিরা এই হ্রদসহ গোটা অঞ্চলকে (আরামীয়: הגלילי) বোঝাতে “গালীল” শব্দটি ব্যবহার করত।
ফাওযিয়া কুফি

ফাওযিয়া কুফি (জন্ম ১৯৭৫) হলেন একজন আফগান রাজনীতিবিদ এবং নারী অধিকার কর্মী। মূলত বাদাখশন প্রদেশের ব্যক্তি হলেও তিনি বর্তমানে কাবুলের সংসদ সদস্য হিসেবে এবং জাতীয় বিধানসভার ভাইস প্রেসিডেন্ট হিসেবে দায়িত্বপালন করছেন।
তিনি সাত নারীবিশিষ্ট একটি বহুগামী পরিবারে জন্মগ্রহণ করেছিলেন। মেয়ে হওয়ার কারণে প্রথমে তাঁর বাবা-মা তাঁকে প্রত্যাখ্যান করেছিলেন। তাঁর সংসদ সদস্য বাবা একজন তরুণীকে বিয়ে করেছিলেন এবং তাঁর মা স্বামীর মন রাখতে একটি পুত্র সন্তান চেয়েছিলেন। তাঁর জন্মের দিন, মেয়ে হওয়ার কারণে তাঁকে রোদে ফেলে রাখা হয়েছিল যেন তিনি মারা যান।
তিনি পড়াশোনা করার জন্য পিতাকে রাজি করিয়েছিলেন। পরবর্তীকালে তিনি বিশ্ববিদ্যালয় থেকে ব্যবসা ও ব্যবস্থাপনায় স্নাতকোত্তর ডিগ্রি অর্জন করেছিলেন।
হামিদ নামে একজন প্রকৌশলী ও রসায়ন শিক্ষকের সাথে ফাওযিয়া কুফির বিয়ে হয়। তিনি নিজের পরিবারের পছন্দকে অস্বীকার না করেই বিয়েতে রাজি হন। তাঁদের বিয়ের দশ দিন পরে, তালেবান সেনারা তাঁর স্বামীকে গ্রেপ্তার করে এবং তাঁকে কারাবন্দী করে। কারাগারে তাঁর স্বামী যক্ষ্মা রোগে আক্রান্ত হয়েছিলেন এবং ২০০৩ সালে মুক্তির পরপরই তিনি মারা গিয়েছিলেন। কুফি বর্তমানে নিজের দুই কিশোরী কন্যার সাথে কাবুলে থাকেন।